text:
Venjaratoymið hjá Neistakvinnunu
28.04.2018
Neistin hevur nú undirskrivað sáttmála við Birgir Hansen og Kára Nielsen.
Teir verða, saman við liðleiðaranum, Eiriki Magnussen, venjaratoymið hjá besta kvinnuliðnum hjá Neistanum komandi kappingarár.
Birgir tók við sum venjari hjá kvinnunum í nov. Í fjørð og eru vit sera glað fyri, at hann heldur áfram.
Kári Nielsen er 60 ára gamal og uppvaksin í Havn. Arbeiðir hjá Betri trygging og hevur altíð verið og er ein sannur ítróttarmaður. Eins og Birgir er Kári kyndlamaður. Hevur verið venjari í Kyndli og H71, umframt at hann hevur roynt seg sum bæði U-lands og A-landsliðsvenjari.
Birgir og Kári hava arbeitt nógv saman í hondbóltshøpi og samstarva teir sera væl.
Kári hevur eisini verið ein partur av venjaratoyminum hjá besta kvinnuliðnum hjá Neistanum tær síðstu vikurnar av farna kappingarárið.
Nakað av venjaraskifti hevur verið tey seinastu 2 árini hjá kvinnunum og eru vit tí sera fegin um, at kvinnurnar saman við Birgiri, Kára og Eiriki kunna arbeiða víðari við teirra menningarætlan. Ein tilgongd, sum vónandi um ikki alt ov langa tíð førir kvinnurnar upp á tindarnar aftur.
Neistin ynskjir Birgiri, Kára og Eiriki góða eydnu og alt tað besta í komandi kappingarárið 2018/19.
Neistamenn í finaluni
17.04.2018
Neistin spældi sín seinasta dyst í Vestmanna 8. Apríl og endaðu teir á 2. Plássi í grundspælinum og tryggjaðu sær sostatt annað finaluplássið. Neistin gjørdist nr. 2 við 33 stigum og H71 nr. 1 við 34 stigum og sigast kann, at talan er um tvey sera jøvn lið.
Neistamenn hava arbeitt hart í vetur og hava teir eitt lið við bæði royndum og minni royndum leikarum, sum gevur eitt spennandi og mennandi umhvørvi. Neistamenn við venjaratoymi hava givið Neistafólki/áskoðarum eina sera góða hondbóltsuppliving í ár og eru nú tveir ella tríggjir sera spennandi og avgerandi finaludystir eftir.
Meðan leikarnir heilt vist fara at gera sítt allar allar besta á vøllinum mikukvøldið og leygarkvøldið (sunnukvøldið), so mugu vit bláu áskoðarar ikki gloyma, at vit eisini mugu gera okkara allarbesta og stuðla okkara leikarum til ein sigur.
Byrja verður við upphiting í kantinuni í HH mikukvøldið 18. Apríl kl. 19.00
- Suppa og okkurt drekkandi verður at fáa til tey vaksnu.
- Pylsubreyð, pizzasniglar, kips og saft verður til børnini
Og, sjálvandi, verður eisini andlitsmáling.
Minnist til at verða í BLÁUM.
NEISTIN ER NUMMAR EITT………………
NEISTIN
Blátt er Gott
Mikudagin 18. Apríl kl. 20.15 í HH
Neistin - H71
Atgongumerki til dystin í HH:
Vaksin. 100 kr.
Børn 8 - 17 ár. 30 kr.
Børn 0 - 7. Ár. Ókeypis
Leygarkvøldið 21. Apríl kl. 19.00 í Hoyvíkshøllini
H71 - Neistin
A-Landsliðið við kvinnum
28.03.2018
U20 landsliðið við kvinnum
22.03.2018
Nicholas Satchwell
22.03.2018
Neistin 87 ára stovningardag
21.03.2018
Vegna nevnd Neistans ynskja vit øllum Neistafólki hjartaliga tillukku við 87 ára degnum.
Neistin er eitt stórt felag við yvir 300 limum. Vit kunnu fegnast um, at talið av børnum og ungum støðugt veksur og er hettar eitt tekin um, at í Neistanum er gott at vera. Vit hava ein sera raskan hóp av børnum og ungum, sum hvørja viku venja miðvíst fyri at blíva góðir hondbóltsleikarar og fyri at hava tað stuttligt saman. Vit eru sera heppin og stolt av at hava ein so góðan og stóran hóp av børnum og ungum at mynda Neistan.
Einki felag uttan lið í bestu deildini. Neistin hevur “altíð" havt bæði kvinnu og manslið við í bestu deildini, sum í dag eitur Hvonn og FTZ deildin. Neistin hevur vunnið nógv FM og hava ofta verið steypavinnarar við. Í ár rukku so hvørgin av liðnum steypafinalunum, men mennirnir eru sera tætt FM finaluni. Vit gleðast um at síggja, at bæði kvinnu og manshópurin hvørja viku arbeiðir hart fyri at kunna kappast har tað er stuttligast, nemmiliga millum tey bestu. Mennirnir hava nú í nøkur ár verið í eini menningartilgongd við nógvum ungum og nýggjum leikarum og byrja teir í ár at vísa úrslit av hesum, sum sæst á stigatalvuni. Kvinnurnar hava nógv tey seinastu árini verið fastur fúsur í finalunum, men eru tað ikki í ár, tí tær nú eru við at byggja eitt nýtt og ungt lið upp og eru tí í somu menningartilgongd, sum mennirnir hava verið. Alt tekur tíð. Ein útbúgvingartíð er til alt, eisini eitt samanspælt hondbóltslið.
Vit mugu ongantíð undirmeta týdningin av at hava kvinnur og menn við í toppinum í bestu deildini. Leikarnir í bestu deildini eru ímyndin fyri okkara børn og ungdómsleikarar. Tískil gleðast vit um, at okkara kvinnur og menn vilja geva seg hundra prosent til hvørja venjing og dyst og vísa vegin fyri okkara ungu, sum vónandi sjálvi einaferð koma at mynda bestu liðini.
Neistin hevur bara dugnaligar venjarar og vilja vit nýta høvið at geva teimum eina hjartans tøkk. Árið í ár hevur eydnast sera væl. Hóast, vit kanska ikki liggja nr. 1, so eru vit sera tætt við. Nógv lið liggja nr. 2 og 3 á stigatalvuni og høvdu vit ikki minni enn 6 ungdómslið í steypafinaluni í ár. Eitt sera gott ár, sum er úrslit av góðari venjing bæði í ár og árini frammanundan.
Vit kunnu ongantíð virðismeta ov nógv tað stóra sjálvbodna arbeiðið, sum foreldur, hjálparfólk og neistavinir annars gera og hava gjørt fyri børnini, tey ungu og okkara kvinnu og manslið í Neistanum. Tit eru altíð fús at heita á og eru ikki bangin fyri at taka fatt í bæði gaman og álvara. Nevnd Neistans er so sera fegin um at eiga so nógvar eldsálir í felagnum. Uttan tykkum hevði tað snøkt sagt ikki borið til. Fantastiskt at kenna, at vit eru nógv, sum ynskja Neistanum væl, brenna fyri hondbóltinum og at vit í felag kunnu gera Neistan til eitt gott og mennandi hondbóltsfelag.
Stóra takk fyri.
Hjartaliga tillukku øll somul.
Bestu heilsir
Nevndin
Rasmus & Stina
27.02.2018
Umframt at spæla hondbólt sjálvi, geva tey eisini av sínum royndum, sum ungdómsvenjarar.
Jeppe Borch
26.02.2018
Seks ungdómslið í steypafinaluni
17.02.2018
G18, D18, G16, D16, G14 og D10 hjá Neistanum hava spælt seg í finaluna í Faxe Kondi steypakappingini og verða finaludystirnir spældir í vikuskiftinum.
Spennandi verður at fylgja hesum liðum og vænta og vóna vit, at nógv fólk kemur í høllina at heppa og stuðla okkara leikarum. Karmarnir verða eisini serligir í ár. Høllin á Hálsi er nú liðugt útbygd og er dupult so stór. Nógv fleiri áskoðarapláss eru og noyðist eingin at setast aftur at fara í høllina at hyggja, orsaka av plásstroti longur.
Góðu leikarar:) Neistin ynskir tykkum øllum, finalistunum, hjartaliga tillukku og góða eydnu. Minnist til, at hava spælt seg í finaluna, er ein sigur í sær sjálvum. Tit eru longu millum tvey tey bestu í landinum í steypakappingini. Koyrið á, gevið alt tit eiga og eitt sindur afturat.
Finaludystirnir verða spældir hesar tíðir:
Leygardagin 17. Feb.
G18. Kl. 18.00 Neistin - H71
D18. Kl. 19.30. Neistin - H71
Sunnudagin 18. Feb.
D10. Kl. 13.30 Neistin - VÍF
G14. Kl. 15.50. Neistin - H71
G16. Kl. 17.50. Neistin - H71
D16. Kl. 19.25.Neistin - H71
NEISTIN BLÁTT ER GOTT
Høvuðsstuðul hjá ungdómsdeildini
01.12.2017
Betri høvuðsstuðul hjá ungdómsdeildini hjá Neistanum.
Neistin hevur gjørt stuðulssáttmála við Betri P/F fyri kappingarárini 2017-2018 og 2018-2019, har Betri verður høvuðsstuðul hjá ungdómsdeildini hjá Neistanum.
Hondbóltsfelagið Neistin var stovnað í 1931 og hevur um 300 limir, og 31 lið í kappingini komandi vetrarhálvu. Harafturat eru nógvir leikarar í 3-6 ára aldrinum, sum enn ikki eru í kappingum.
Felagið hevur lið í øllum ungdómsdeildum umframt bestu deildini hjá monnum og kvinnum.
Á myndini síggja vit Silju Heðinsdóttir og Fríða Mørk Hentze saman við Petur Elias Petersen og Súnu Mørk.
Súna Mørk, forkvinna í Neistanum sigur: “Neistin er stórt felag við nógvum evnaríkum leikarum. Vit eru sera fegin um stuðulin, sum ger tað møguligt at geva Neistaungdómi eitt mennandi læru umhvørvi. Neistin leggur stóran dent á ungdómsarbeiðið í felagnum og leggur nógva orku í, at umhvørvið, har tey ungu koma, er gott og at trivnaðurin er í hásæti.
Nógv børn og ung eru virkin í Neistanum, og hondbóltsligi felagsskapurin eggjar til rørslu og samanhald. Tí eru vit sera glað um at stuðulsavtalan við Betri ger, at Neistin framahaldandi kann styrkja aðalmálum felagsins.
Petur Elias Petersen, leiðari í privatkundadeildini hjá Betri Trygging í Tórshavn sigur: “ Vit eru fegin um at stuðla ungdómsdeildini hjá Neistanum. Neistin hevur sera nógv lið í ungdómsdeildunum og nógvar evnaríkar leikarar, sum um nøkur ár helst fara at gera seg galdandi í bestu deildunum hjá
Neistanum.
Hondbóltsítróttin er sera góð fyri ungdómin. Hon er m.a. við til at skapa karmar fyri sosialari samveru og samanhaldi hjá ungu leikarunum í Neistanum. Eisini er hondbóltsítróttin við til at styrkja um heilsuna hjá teimum ungu. Vit ynskja Neistanum eitt gott kappingarár og gleða okkum til samstarvið komandi tvey árini “
Tórshavn 1. desember 2017.
Petur Elias Petersen, Betri Trygging
Súna Mørk, forkvinna í Neistanum
Góð byrjan
02.11.2017
Ikki kann sigast annað enn, at neistakvinnurnar fingu eina góða byrjan við Birgir Hansen á síðulinjuni.
Neistin spældi móti Stjørnini í gjárkvøldið og vunnu tær 27-20. Hálvleiksstøðan var 16-8. Neistakvinnurnar vístu beinanvegin, at tær vóru betra liðið við góðum spæli og góðum geisti. Allir leikarar fingu spælitíð og samstarvið millum venjaratoymið og leikarar sýntist longu at koyra væl.
Birgir Hansen er nýggi venjarin hjá besta kvinnuliðnum hjá Neistanum. Birgir er uppvoksin í Havn og er 57 ára gamal. Birgir hevur nógvar royndir innan hondbóltsverðina. Hann er kyndlamaður, men hevur tó verði í bláum áður, eisini sum venjari hjá okkara besta kvinnuliði. Hann hevur roynt seg sum A-landsliðsvenjari hjá monnum við sera góðum úrslitum. Eisini hevur Birgir gjørt “Tann føroyska leistin” til HSF.
Hjálparvenjari hjá Birgir er Stina Madsen, sum verður spælandi hjálparvenjari. Stina Madsen er úr Jútlandi, 36 ára gomul vongspælari og fyrrverandi landsliðsleikari. Hon hevur nógvar royndir bæði sum leikari og ungdómsvenjari.
Okkara trúfasti, Eirikur Magnussen, er framhaldandi ein partur av venjaratoyminum, sum liðleiðari.
Neistin ynskir venjaratoyminum góða eydnu og alt tað besta hetta kappingarárið 2017/18.
Okkara kvinnur og menn spæla aftur mikukv. 8. Nov. Í HH
Hvonn kl. 18.30 Neistin - STÍF
FTZ. Kl. 20.00 Neistin - STÍF
Blátt er Gott
Samstarvið við Danilo steðgað
10.10.2017
Samstarvið millum Neistan og Danilo Gagliardi, høvuðsvenjara hjá fremsta kvinnuliði felagsins, er steðgað.
Neistin takkar Danilo fyri tíðina, hann hevur verið venjari og fyri hjálpsemið í felagnum.
A-landsliðið hjá kvinnum
26.09.2017
Fýra neistakvinnur umboða Neistan á A-landsliðnum hjá kvinnum, sum í dag eru farnar til Serbia at spæla EM-undankappingardyst.
Marjun Falkvard Danberg, Margit Weihe Fríðmundsdóttir, Brynja Høj og Daniella Joensen eru úttiknar á A-landsliðið hjá kvinnum.
Hetta er fyrstu ferð nakrantíð, at kvinnulandsliðið er við í EM-undankapping og har við luttekur í so stórari altjóða kapping.
Avbjóðingin er stór hjá okkara kvinnum. Føroyar eru í bólki við Serbia, Svøríki og Makedonia, ið eru sera sterkar hondbóltstjóðir.
A-landsliðið spælir í Serbia hósdagin 28. Sep. Kl. 17.00 føroyska tíð og í Føroyum í høllini á Hálsi sunnudagin 1. Okt. Kl. 17.00
Neistin ynskir Marjun, Margit, Brynju og Daniellu hjartaliga tillukku við úttøkuni og ynskir teimum, liðnum og venjaratoyminum við okkara Scott Harrington á odda góða eydnu.
So góðu Neistafólk, stór sum smá. Komið øll niðan í høllina á Hálsi sunnudagin 1. Okt. Kl. 17.00 og stuðli okkara kvinnum.
Síggjast í høllini💪
Venjingartíðir:
12.08.2017
Góðu leikarar, venjarar og foreldur.
Loksins eru venjingartíðirnar hjá øllum aldursbólkum komnar uppá pláss.
Tó so, byrjar hetta venjingarskema ikki fyrr enn 11.september (orsøkin eru seinkingar í arbeiðinum í Høllini á Hálsi)
Vit vilja tó fegin, og gera alt fyri at allir aldursbólkar sleppa at venja í næstu viku, við at leggja onkrar venjingar saman.
Serstøk boð um hesar venjingar hjá teimum ymisku aldursbólkunum koma út á teir einstøku FB-bólkarnar
Takk fyri tolsemi øll somul :-)
Vinarliga
Súna Mørk
Neistin
Venjaratoymið hjá G12
12.08.2017
G12 fáa nýggjar venjarar komandi kappingarár.
Scott Harrington og Drós Ragnarsdóttir.
Eitt nýtt og spennandi venjaratoymið, sum tilsamans hevur venjararoyndir, hondbóltsroyndir og sera stóran áhuga í at verða venjarar.
Scott og Drós gleða seg til kappingarárið 2017-18 saman við G12 og ynskja vit teimum góða eydnu.
U19 landsliðið hjá monnum
03.08.2017
Jónsvein Dulavík Joensen umboðar Neistan á U19 landsliðnum, sum í hesum døgum luttekur í summarkapping í Viborg, sum nevnist Generation handball.
Føroyska liðið hevur leikt og vunnið seg víðari í A-endaspælið eftir tveir sigrar og tveir javnleikir.
Neistin ynskir Jónsvein, liðnum og venjaratoyminum góða eydnu.
U17 kvinnulandsliðið
30.07.2017
Aftur fýra neistaleikarar við á landsliði.
Ingunn Kristina Persson, Hjørdis Viðstein, Anna Heðinsdóttir Clemmensenog Sólbjørt Høj eru úttiknar til U17 landsliðið, sum í dag eru farnar til Makedonien at spæla EM-kapping.
Spælt verður eftir nýggja leistinum við 1. og 2. Deild, við upp og niðurflyting, har londini verða styrkismett eftir undanfarnum úrslitum. Í alt 36 lond tilmeldaði.
Sekstan tey fremstu spæla sjálvt EM ella W17 EURO, meðan hini 20 londini spæla W17 Championship. W17 Championship er deilt í 2 bólkar við 10 londum í hvørjum.
Føroyar spæla í Skopje í Makedonien í bólki A saman við Sveis, Póllandi, Grikkalandi og vertstjóðini Makedonien. Fyrsti dystur hjá Føroyum verður spældur mánadagin 31. Juli kl. 15.00 (lokala tíð) móti Sveis.
Neistin ynskir Ingunn, Hjørdis, Annu og Sólbjørt hjartaliga tillukku við úttøkuni og ynskir teimum, liðnum og venjaratoyminum góða eydnu.
U 21 landsliðið hjá monnum.
16.07.2017
Fýra neistaleikarar við í U21 landsliðshópinum.
Rói Berg Hansen, Teis Horn Rasmussen, Rune Olsen og Pætur Mikkjalsson eru úttiknir til U21 landsliðið hjá monnum, sum eru farnir søguliga túrin til heimsmeistarakapping í Algeria í morgun.
Føroyar eru komnar í ein sterkan bólk saman við stóru hondbóltstjóðunum Týskland, Norra og Ungarn, ið eisini eru ein av favorittunum at vinna HM. Føroyar eru harumframt í bólki við Suðurkorea og Kili, sum eisini eru torfør mótstøðulið.
Fyrsti dystur verður leiktur týsdagin 18. Juli kl. 14.00 móti Kili.
Neistin ynskjir Róa, Teis, Rune og Pætur hjartaliga tillukku við úttøkuni og ynskja teimum, liðnum og venjaratoyminum.
U 17 dreingjalandsliðið
02.07.2017
U17 dreingja landsliðið
Ikki færri enn 7 neistaleikarar á U17 landsliðnum.
Jóna á Argjaboða, Jónas Rasmussen, Gilli Sjúrðarson Holm, Rókur H Joensen, Dánjal Ragnarsson, Tróndur Mikkelsen og Jóhannes Bjørgvin eru úttiknir til U 17 landsliðið.
Tíðliga í morgun fóru teir til Svøríkis, Gøteborg, har teir skulu luttaka í European Open.
Føroyar eru í innleiðandi umfarinum í bólki B saman við Svøríki, Slovakia og Estonia. Kappingin byrjar í morgin 3. Juli og endar fríggjadagin 7. Juli.
Vant hevur verið hart og miðvíst í longri tíð, og gleða vit okkum at frætta, hvussu leikur ferð.
Neistin ynskir Jón, Jónas, Gilla, Rókur, Dánjali, Trónda og Jóhannes hjartaliga tillukku við úttøkuni og ynskja teimum, liðnum og venjaratoyminum góða eydnu.
Venjarar D 12 - 2017/18
29.06.2017
Vit eru sera fegin um at kunna kunngerða, at venjaratoymið hjá D12 kappingarárið 2017/18 verður Einar Martin Hjalt Jacobsen og Kári Horn.
Bæði Einar Martin og Kári hava nógvar royndir innan venjaraøkið. Eitt sterkt og gott venjarapar, sum gleðir seg til komandi avbjóðingarnar saman við D12. Vit ynskja Einar Martin og Kára góða eydnu.
Venjarar hjá D10 - 2017/18
19.06.2017
Neistin arbeiðir við at fáa venjarakabalina hjá øllum barna og ungdómsliðunum at ganga upp til næsta kappingarár og eru vit næstan komin á mál.
Hvør, ið skal venja hesi liðini er ikki líkamikið, men er tað sera týdningarmikið, at liðini fáa góðar venjarar og venjarar, sum tíma og tí eru vit sera fegin um at kunna avdúka, at venjaratoymið hjá D10 kappingarárið 2017/18 verður Gilli N. Lorenzen, Jóhannes Meling Henriksen og Scott Harrington.
Hesir tríggjir venjarnir eru kendir í venjararollini og gleða seg at fara í gongd við at venja D10 og hjálpa teimum at mennast og gerast betri hondbóltsleikarar. Vit ynskja Gilla, Johannes og Scott góða eydnu.
Flott avrik hjá kvinnulandsliðnum
18.06.2017
3 Neistavenjarar og 2 Neistaleikarar eru við í søguliga avrikinum hjá kvinnulandsliðnum.
Við sigrum á Grikkalandi og Finnlandi, hevur Føroyar tryggja sær pláss í EM undankappingini.
Nú bíða Svøríki, Serbia og Makedonia. Dystirnir verða leiktir í septembur í ár og mars, mai og juni í 2018.
Vit í Neistanum ynskja Scott Harrington, Sigrun Mikkelsen, Nicholas Satchwell, Marjun F. Danberg og Daniellu Joensen hjartaliga tillukku við flotta úrslitinum. Vit eru glað tykkara vegna og stolt av megnar avrikinum.
Tvær Neistagentur í Skjern
08.06.2017
U14 gentur, sum hava verið partur av leikaramenningini hjá HSF í vetur, hava verið í Skjern á hondbóltsferð. Frá Neistanum vóru Bára M. Isaksen og Petra Larsen. Tær hava verið burtur í 4 dagar, har tær vandu, høvdu gestavenjarar, spældu dystir, teambuilding o.a. Túrurin varð sera væl eydnaður og fingu tær nógv burturúr hondbóltsliga. Við sum venjarar á ferðini vóru Fredrik Wollan, Brynja Høj og Marianna Holm Jacobsen. Liðleiðari var Hallur Danielsen.
A-landsliðið hjá monnum
12.06.2017
Eliesar Rubeksen, Torstein Balle, Frank B. Askildsen og Tróndur J. Kragesteen eru úttiknir til A-landsliðið hjá monnum.
Teir fóru til Danmarkar leygarmorgunin og spældu har ein venjingardyst móti HØJ, sum teir vunnu. Frá mánadegnum 12. Juni til sunnudagin 18. Juni, luttekur A-landsliðið í hondbóltskapping í Gabrova í Bulgaria. Emerging Nations Championship er kapping fyri smá og miðal tjóðir í hondbólti. 16 lond eru við í kappingini og eru Føroyar í bólki saman við Kina, Armenia og Moldova.
Vit ynskja Eliesar, Torstein, Frank og Trónda hjartaliga tillukku við úttøkuni og ynskja teimum, liðnum og venjaratoyminum góða eydnu.
A-landsliðið hjá kvinnum
06.06.2017
Marjun Falkvard Danberg og Daniella Joensen eru úttiknar til A-landsliðið hjá kvinnum, sum í hesum døgum er farið til Danmarkar á venjingarlegu, áðrenn farið verður til Grikkalands, at spæla EM-undandystir. Spælt verður móti Grikkalandi 10. Juni kl. 19.00 og móti Finnlandi 11. Juni kl. 15.00
Birita Ingolfsdóttir var eisini ein partur av hópinum, sum hevur lagt nógva orku og arbeiði í at umboða Føroyar í Grikkalandi, men var so óheppin at bróta beinið og verður hon tí ikki við á hesum sinni.
Vit ynskja Marjun og Daniellu hjartaliga tillukku við úttøkuni og ynskja teimum, liðnum og venjaratoyminum góða eydnu.
Rói til FIF
01.06.2017
Rói Berg Hansen var í mai mánað og royndarvandi í Danmark í Fredriksberg hjá hondbóltsfelagnum FIF. Tað gekst Róa so mikið væl, at hann beint eftir venjingina fekk at vita, at FIF vildi hava Róa til DK at spæla við teimum. Rói og hansara nýggja hondbóltsfelag hava avtalað, at hann flytur til Keypmannahavn aftaná HM kappingina hjá U21 landsliðnum í manshondbólti, sum verður 18. Juli í Algeria. Rói er ein partur av U21 bruttohópinum og venur nógv og miðvíst fram ímóti úttøkuni í juli til hendan søguliga túrin.
FIF er flutt upp í 1. Div. Í ár og er hondbólturin tí á einum hægri støði enn Rói er vanur við. Hann gleðir seg at sleppa at royna seg har og tekur spentur móti avbjóðingini.
Rói hevur spælt við Neistanum í nógv ár og hevur veruliga gjørt seg galdandi í FTZ deildini. Rói er ein sera góður og seriøsur leikari. Hann hevur verið ein sera týðandi leikari í FTZ hópinum hjá Neistanum. Í farna kappingarári gjørdis hann ikki minni enn nr. 5 á toppskjúttalistanum við heili 139 málum í FTZ deildini.
Tað verður stórur saknur í Róa í Neistanum, nú hann ferð at royna nýggjar leiðir, men vit gleðast hansara vegna. Vit ynskja Róa góða eydnu og bíða spent til hann um nøkur ár vónandi kemur heim aftur til Neistan við fullum ryggsekki av royndum.
Daniella, Bára og Mona
24.05.2017
Umframt Stinu Madsen, verða trý nýggj andlit at síggja í hópinum hjá besta kvinnuliðnum hjá Neistanum komandi ár.
Talan er um Daniellu Joensen, Báru Krosslá Mortensen og Monu Poulsen. Tó hava vit sæð bæði Daniellu og Monu í tí bláu blusuni fyrr.
Daniella Joensen er bakspælari og hevur spælt við VÍF í fleiri ár, har hon hevur verið ein týðandi leikari. Daniella hevur spælt tvey av sínum ungdómsárum í Neistanum og kunnu vit gleðast um, at hon nú er komin heim aftur.
Bára Krosslá Mortensen er ein sera góður strikuspælari og hevur spælt við VB øll síni ár. Bára hevur fingið arbeiði í Havn og valdi tí at skifta hondbóltsfelag og eru vit sera glað fyri, at hon valdi Neistan.
Mona Poulsen er málverji og hevur altíð spælt í Neistanum. Eftir loknan lesna í Danmark hevur Mona valt at koma heim aftur til Føroyar og at spæla hondbólt við Neistanum.
Vit ynskja Daniellu, Báru og Monu hjartaliga vælkomnar og góða eydnu
Neistin gjørt sáttmála
22.05.2017
Neistin hevur gjørt avtalu við 2 danskar leikarar frá 1. Aug. 2017. Rasmus Søby úr Jútlandi, 32 ára gamal vinstra handaður bakspælari. Stina Madsen úr Jútlandi, 36 ára gomul vongspælari.
.
Rasmus Søby, sum skal spæla við besta mansliðnum hjá Neistanum komandi kappingarár, er ein sera royndur leikari. Hann hevur spælt sum professionellur hondbóltsleikari í fleiri ár. Hann hevur m.a. spælt í hesum feløgum: Bjerringbro FH, Fyllingen IL, Artepref Aranda, HSG Varel, ASV Hamm, Lemvig/Thyborøn, Mors-Thy. Rasmus spælir í løtuni við Fredericia HK í 1. div.
.
Stina Madsen, sum skal spæla við besta kvinnuliðnum hjá Neistanum komandi kappingarár er eisini ein royndur leikari. Hon hevur m.a. spælt við Slagelse FH/DT, FCK håndbold, Team Esbjerg og HC Odense. Stina hevur eisini roynt seg sum ungdómsvenjari.
.
Rasmus og Stina liva saman. Tey gleða seg sera nógv til hesa avbjóðingina í Føroyum og vóna at kunna geva av sínum royndum til bestu liðini hjá Neistanum, sum eru í besta blóma við nógvum ungum leikarum.
.
Neistin ynskir Rasmus og Stinu hjartaliga vælkomin í felagið við vón um eitt gott komandi kappingarár.
Scott Harrington ungdómsmennari
19.05.2017
Scott Harrington heldur fram sum ungdómsmennari komandi kappingarár hjá Neistanum.
Scott Harrington kom til felagið fyri 2 árum síðani og bleiv settur at menna okkara venjarar og ungdómslið. Scott hevur heilt víst sett sín serliga dám á ungdómsarbeiðið. Scott er ein sera dugnaligur og frintligur hondbóltsvenjari. Hann er ungur, hevur góða og nýggja hondbóltsútbúgving, sum eisini sæst aftur í hansara venjingarhátti.
Tað tekur tíð hjá einum felag og einum ungdómsmennara at vísa úrslit, men vit halda at ætlanin at leggja á annan bógv, er væl á veg og búnast við tíðini. Arbeitt hevur verið miðvíst við at skapa eitt nýtt venjingarumhvørvi og eina nýggja mentan bæði fyri leikarar og venjarar síðan Scott kom í 2015.
Arbeiðsorkan hjá Scott verður tí eisini serliga ætlað okkara børnum og ungu leikarum komandi ár kappingarár. Hann kemur at leggja dent á menning av einstaklingum, liðspæli og ikki minst menning av okkara venjarum. Hann kemur at geva víðari av sínum hondbóltskunnleika til allar aldursbólkar bæði til venjing og til dystir.
Málið hjá okkara ungdómsmennara er at geva okkara børnum, ungdómsleikarum og venjarum nakrar nýggjar førleikar, so teir mennast og gerast góðir hondbóltsleikarar/
Vit gleða okkum at arbeiða saman við Scott komandi kappingarár og ynskja honum góða eydnu.
Venjarartoymið hjá besta kvinnuliðnum
17.05.2017
Neistin og Danilo Gagliardi hava longt teirra samstarvsavtalu eitt ár.
36 ára brasilski venjarin Danilo Gagliardi skal verða høvuðsvenjari hjá besta kvinnuliðnum hjá Neistanum aftur komandi kappingarár.
Scott Harrington verður hjálparvenjari og okkara trúgvi neistamaður Eirikur Magnussen verður liðleiðari.
Hetta venjaratoymið er nýtt. Tó hava teir arbeitt saman í toppdystum seinasta kappingarár. Venjarnir koma at hava eitt sera spennandi lið at arbeiða við við bæði royndum og ungum óroyndum leikarum.
Vit gleða okkum at síggja Danilo, Scott og Eirikur samstarva og ynskja teimum góða eydnu.
Tróndur, Rósing & Jákup
15.05.2017
Men tað gleðiliga er, at teir allar flestu koma eisini heim aftur.
Tað er nú greitt at Rósing Rasmussen, Tróndur Kragesteen og Jákup Apol koma aftur til Føroyar eftir loknan lesna.
Tríggjir góðir hondbóltsleikarar, sum hava spælt saman gjøgnum ungdómsárini í Neistanum, koma nú heim og verða ein partur av Neista FTZ hópinum og verður hetta uttan iva ein góður styrkur hjá Neistanum.
Vit ynskja Tróndur, Rósing og Jákup hjartaliga vælkomnum og góða eydnu.
Áki Mørk hjálparvenjari
11.05.2017
Tað verður Áki Mørk, sum skal hjálpa Jeppa Borch og besta mansliðnum hjá Neistanum komandi kappingarár.
.
Áki Mørk er 35 ár, útbúgvin lærari og býr í Tórshavn. Sigast kann eisini, at Áki er ein kendur maður í Neistahøpi. Hann er uppvoksin í einari góðari, sterkari Neistafamilju og eigur hann nógv sporini á vøllinum í í tí bláu draktini og hevur Áki eisini drúgvar royndir sum venjari hjá m.a. okkara besta mansliði.
.
Vit eru sera fegin um at síggja Áka, sum ein part av venjaratoyminum hjá monnunum aftur og ynskja honum hjartaliga vælkomnum og góða eydnu.
Høvuðvenjari hjá fremsta mansliði
31.03.2017


c: text/html

text:
Nýggj vísindasiðsemislóg sett í gildi fyri Føroyar
Í summar er nýggj lóg um vísindasiðsemiliga viðgerð av heilsuvísindaligum granskingarverkætlanum sett í gildi við kongaligari fyriskipan. Fyriskipanin, nr. 961 frá 15. juni 2013, kann lesast á Kunngerðarportalinum. Hon avloysir kongaligu fyriskipan nr. 862 frá 30. november 1999
Fólkatingið samtykti 1. juni 2011 lóg um vísindasiðsemiliga viðgerð av heilsuvísindaligum granskingarverkætlanum. Føroyskir myndugleikar heittu á danskar myndugleikar um at seta lógina í gildi fyri Føroyar við teimum broytingum, sum vóru neyðugar í mun til føroysk viðurskifti. Uppskotið varð sent til hoyringar í Føroyum í januar 2013 og varð lagt fyri Løgtingið til viðgerðar 6. mars. 2013. Tað varð endaliga samtykt í Løgtinginum 6. mai 2013. Løgtingsviðgerðin og hoyringssskriv síggjast her
Vísindasiðseminevndin er nevnd undir Heilsumálaráðnum. Verandi nevnd situr til nýggj nevnd er vald av landstýrismanninum. Hetta arbeiðið er í gongd.
Gransking.fo hýsir heimasíðuni hjá Vísindasiðseminevndini. Les meira her

robotstxt: allowed

filter: keep


text:
Sólvá Káradóttir Eliasen vart ph.d. á Fróðskaparsetrinum
Hósdagin 24. august vardi Sólvá Káradóttir Eliasen ph.d.-ritgerð sina um gróðurin á Landgrunninum. Ritgerðin ber heitið: "Primary production on the Faroe Shelf – Spatial and temporal variations with links to hydrography".
Seinastu gott trý árini hevur Sólvá Káradóttir Eliasen arbeitt á Havstovuni við hesi verkætlan og hevur samstundis verið innskrivað til ph.d.lestur á Fróðskaparsetrinum.
Karin Margretha Húsgarð Larsen, ph.d. og deildarleiðari frá Havstovuni, hevur verið høvuðsvegleiðari, meðan Bogi Hansen og Hjálmar Hátún frá Havstovuni og Till Andreas Soya Rasmussen frá DMI hava verið hjávegleiðarar.
Í metingarnevndini sótu Bárður A. Niclasen, adjunktur á Náttúruvísindadeildin á Fróðskaparsetri Føroya, sum var formaður, Corinna Schrum, atknýttur professari á Geofysisk Institutt á Bergen Universitet, og Rubao Ji, lektari á Woods Hole Oceanographic Institution, USA.
Verjan var á Vinnuháskúlanum fyri fullari høll av fólki. Sigurð í Jákupsstovu, rektari, bjóðaði vælkomin, og Bárður A. Niclasen, formaður, greiddi frá arbeiðinum hjá metingarnevndini. Síðani fekk Sólva Káradóttir Eliasen ein hálvan tíma til at leggja fram sína gransking og niðurstøður.
Fyrri andmælingurin at viðmerkja og seta spurningar var Corinna Schrum, seinni Rubao Ji. Metingarfólkini lótu sera væl at ritgerðini, og tey róstu Sólvu K. Eliasen fyri hennara gransking. Tey spurdu og kjakaðust um ymsar lutir í ritgerðini, og hon svaraði sera væl fyri seg.
Tá verjan var liðug, fór metingarnevndin á fund at taka støðu til avrikið. Stutt eftir kunngjørdi Bárður A. Niclasen, at ein samd nevnd mælti til, at ph.d.-heitið varð latið Sólvu K. Eliasen fyri avrikið.
Sigurð í Jákupsstovu handaði henni síðani ph.d.-prógvið.
Stutt um verkætlanina
Føroyski landgrunnurin hevur stóran týdning í føroysku fiskivinnuni, og tí er ynskiligt at skilja samansettu vistskipanina á landgrunninum betur. Grundarlagið undir allari føðiketuni í sjónum er gróðurin, og í verkætlanini hevur verið hugt at, hvussu havfrøðilig viðurskifti ávirka gróðurin. Mátingar, sum Havstovan hevur gjørt seinastu 20 árini, hava verið gjøgnumgingnar, umframt at eitt háupploysiligt modell av føroyska Landgrunninum, altjóða veðurlagsmodell og mátingar frá fylgisveinum eisini hava verið gagnnýtt. Verkætlanin gevur eina betri heildarfatan av gróðrinum á Landgrunninum , t.d. hvussu gróðurin broytist gjøgnum árstíðirnar í ymsum økjum og hvussu broytingar í havi og atmosferu ávirka gróðurin. Harafturat er nýggja vitanin eisini áhugaverd í samband við, hvar ymisk fiskasløg halda til.
Tað er danska stjórnin, sum hevur veitt fígging til ph.d.-verkætlanina.
Les um Sólvu Káradóttir Eliasen í Heilagrunninum
Á myndini eru frá vinstru: Corinna Schrum, Bogi Hansen, Karin Margretha Húsgarð Larsen, Hjálmar Hátún, Sólvá Káradóttir Eliasen, Till Andreas Soya Rasmussen, Bárður A. Niclasen og Rubao Ji. (c) Anna Katrin Matras/setur.fo


text:
Árligu fimleikaframsýningarnar hjá Støkk verða 17. og 18. mars í Bylgjuni í Runavík. Leygarmorgunin 17. mars kl. 11 verður framsýning við børnum undir skúlaaldur, leygardagin kl. 14 og sunnudagin kl. 15 eru framsýningarnar við liðum frá 1. flokki og uppeftir.
Felagið hevur fjølbroyttan fimleik at vísa fram, m.a. foreldur og børn, børn undir skúlaaldur, ung og eldri breiddarlið í rútmu og reiðskapi, tricking, kappingarlið í reiðskapi og estetisk kappingarlið. Undir framsýningini verða merki og ídnisprógv handað.
Allar dagarnar verður skipað fyri páskareggjatombola. Eisini kann kaffi og okkurt afturvið keypast úti í gongini. Atgongumerkjasølan byrjar ein tíma undan framsýningini og øll eru hjartaliga vælkomin.


text:
Ernest Hemingway
1898-1961
Ernest Hemingway var amerikanskur rithøvundur. Hevur skrivað nógvar heimskendar skaldsøgur m.a. A Farewell to Arms (1929), For Whom the Bell Tolls 81950), sum er úr spanska borgarakrígnum og sum seinni varð gjørd til film við Ingrid Bergman og gary Cooper í høvuðsleiklutunum og Gamli maðurin og havið (1952), sum jacob Olsen hevur týtt til føroyskt í 1960.
Útgávur:
1982 Soleiðis fert tú ongantíð at vera í Firvaldsfikkuni Minnisvarðin
2010 Uppi í Michigan í Vencil 4
2013 í dag er fríggjadagur. Vencil nr. 14
2015 Heimsins høvuðsstaður í Vencili nr. 15
Heiður:
1953 Pulitzer heiðurslønina
1954 Nobelheiðursløn í bókmentum


text:
-"Fabelagtig film af Jytte Rex om grafikeren Palle Nielsen." – Trine Ross, Politiken.
-"Det er sjældent, at en film går så dybt og samtidig får én til at man føler, at man svæver, som det er tilfældet med Jytte Rex’ yderst bevægende og stærke portrætfilm." – Eva Pohl, Berlingske Tidende.
-"En af den slags sagte, diskrete og lyttende kunstnerfilm, der vil stå tilbage med samme lødighed som den portrætterede selv." – Lisbeth Bonde, Information.
-"En smuk og kongenial portrætfilm" – Henrik Wivel, Weekendavisen.
Sigast skal, at øll kunnu gerast limir í Steinbrá, sum er eitt stuðulsfelag til frama fyri Steinprent. Limaskapur kostar 500 krónur um árið fyri einstaklingar og 2000 krónur um árið fyri feløg og stovnar og limaskapurin hevur nógvar fyrimunir við sær; innbjóðing til listafilmar, framsýningar og onnur tiltøk og so fært tú eisini grafikk áljóðandi virðinum á limagjaldinum. Eisini fæst eitt prent til gávus á hvørjum ári. Á vegginum hjá mær hongur nú ein herlig mynd hjá Fríðu Matras Brekku av einum blóðreyðum seyði í lýsandi grasgrønum umhvørvi. Djóraportrett hava vit merkiliga lítið av í føroyskari list, men í myndunum hjá Fríðu verða seyðirnir lýstir bæði við virðing og humor. Eitt slag av ullintari, føroyskari popplist, kunnu vit siga. Drálið ei, farið oman í Steinprent og ognið tykkum atgongumerki til filmin um Palla Nielsen og ein fínan poppseyð...
(KP)


text:
Orð og lag: Jóhannes Poulsen
1. Brátt í svøvni um midnátt eitt róp hoyrdi eg.
Jesus komin var skýggjunum á,
og eg undraðist, hví at ei rópt varð á meg,
eg so einsamur eftir stóð tá.
2. Míni kæru hann tá hevði tikið við sær,
eg so einsamur eftir stóð har.
Ei eg boygt hevði knæ
har við Golgata træ.
Hann varð krossfestur, syndina bar.
3. Men eg søkti og leitaði, frið ongan fann.
„Sum eg eri, Gud, tak móti mær!“
Mína ogn vildi ofra og geva til hann,
so við teimum eg har uppi var.
4. Men úr svøvni eg vaknaði, glaður eg var
og til Jesus mær vendi við skund.
Ja, eg takkaði honum, ið synd mína bar.
Ein dag kemur hann – á, sæla stund.
5. Míni kæru og meg hann tá tekur við sær,
eg við teimum tá gleðast skal har,
tí eg boygt havi knæ
á tí signaða stað.
Hann varð krossfestur, synd mína bar!


text:
U19-kvinnurnar taptu stórt ímóti Ungarn
ítróttur18-03-2017 - 19:27 - Jóanis Nielsen
HSF: Føroysku U19-kvinnurnar taptu fyri løtu síðani 41-16 móti Ungarn. Stórtapið kom ikki óvart á, tí Ungarn er í heimsflokki, hesar blivu nr. 3 til seinasta EM. Hálvleiksstøðan var 20-10.
Sostatt tapti Føroyar heldur meira móti Ungarn í mun til Makedonia, sum tapti 33-18 í gjár. Okkara kunnu við einum megnaravriki í morgin kl. 18.30 føroyska tíð vinna seg til EM endaspælið um tær vinna móti Makedonia.
Málskjúttar hjá Føroyum vóru:
Tóra Eliasen 6
Maria Halsdóttir Weyhe 5
Fríða á Dunga 3
Magna Tórðardóttir 2
Siw Matras Larsen 1


text:
Caymanoyggjar
Caymanoygjar er eitt bretskt oyggjaland í Vesturkaribiska Havinum. Oyggjabólkurin fevnir um oyggjarnar Grand Cayman, Cayman Brac og Little Cayman. Oyggjarnar liggja sunnanfyri Kuba og í ein landnyrðing av Jamaika. Caymanoyggjar eru partur av Stóru Antilluoyggjunum og av Vestaru Karibisku Oyggjunum. Oyggjarnar hava altjóða frálandavinnu. Fólkatalið á Caymanoyggjunum er umleið 55.000. Høvuðsstaðurin eitur George Town, har búðu 27.704 fólk í 2010.
Innihaldsyvirlit
Søga[rætta | rætta wikitekst]
Oyggjarnar verða fyrstu ferð nevndar 10. mai 1503 á fjórðu ferðini hjá Christopher Columbus til Nýggja Heimin. Hann nevndi oyggjarnar Las Tortugas eftir teimum nógvu skjaldbøkunum, ið hann sá har. Tann fyrsti onglendarin, sum man veit um, ið vitjaði oyggjarnar, var Sir Francis Drake í 1586. Hann nevndi oyggjarnar Cayman eftir caiman, sum er eitt Neo-Taino orð fyri "alligator". Oyggjarnar vóru stórt sæð óbygdar til 17. øld.
Ítróttur[rætta | rætta wikitekst]
Cayman Islands luttaka í Oyggjaleikum eins og Føroyar, tær gjørdust limur í 1999 og hava luttikið síðan. Cayman Islands gjørdust nummar 6 á Oyggjaleikum 1999.
Keldur[rætta | rætta wikitekst]
Slóðir[rætta | rætta wikitekst]


text:
Kris letur allar pengarnar til Barnaheimið
Mentan15-07-2017 - 17:38 - Jóanis Albert Nielsen
G! Fyri løtu síðan kunngjørdi Kris Kristoffersen, at hann fer ikki sjálvur at taka í móti pengum fyri konsertina í kvøld
At spæla tónleik er fyri tónleikrar eitt arbeiði, sum eitt hvørt annað arbeiði; Tað snýr seg um at gera síni ting væl og har eftir fáa sína løn.
Men summi menniskju lata meir av sær sjálvum, enn nakar í veruleikanum hevur biðið um. Soleiðis er Kris Kristofferson. Hann er kendur fyri sínar fíggjarligu stuðulsgávu.
Og í áðni kunngjørdi maðurin sjálvur á tíðindafundi í Gøtu, at hann fer ikki at taka í móti pengum fyri konsertina, sum hann spælir klokkan 18.00 í kvøld. Hann fer nevnliga at lata allar pengarnar til Barnaheimið í Havn.
Og pengarnir koma væl við, siga starvsfólk á Barnaheiminum, sum fyri stuttum vóru á skeið í at handfara traumatiserað børn og ung.
"Pengarnir fara óskerdir til til børnini. Okkara rakstur røkkur ikki til at geva børnunum upplivilsi, hóast tað er ein sera týdningarmikil partur av at byggja børnini upp aftaná trauma", fortelur Katrin Haraldsen, leiðari á Barnaheiminum.
"Vit eru sera takksom", sigur hon at enda.


text:
El - deild
Virksemið í el-deild okkara er sera víðfevnt.
Her tosa vit um sethúsa- og virkisbygningsinstallatiónir, projekteringar, styringar,
neyðstreymsskipanir, skipsinleggingar og alt vanligt viðlíkahald.
Tær seinastu bygningsinstallatiónir vit hava gjørt eru:
Sjónám. (Trygdarmiðstøðin) 2010
Skýlið í Sarpugerði. 2012
Barnagarðurin í Hvannasundi. 2012
Bátahylin í Leirvík. 2012
Betesda. 2013
Magn í Klaksvík. 2014
Vardar íbúðir í Klaksvík. 2015
Smoltstøðin á Viðareiði. 2016
Íløtuni eru vit ígongd við at gera el-installatiónina á Biskupstorgið 2016-2017
Vit umvæla eisini dynamoir og startarar og kunnu royna hesa útgerðina í okkara testbonki.
Auto-el, serliga við entreprenørmaskinum, er eisini ein partur av okkara virksemi.
Við okkara drúgvu royndum og góðu førleikum eru vit altíð til reiðar at veita kundanum góð ráð.


text:
Ravn Watches fingið stuðul frá Vinnuframa
Niels Lassen Arge, er íverksetin handan Ravn Watches. Hann hevur sniðgivið eina røð av urum til harrar og damur.
Ravn Watches var á ur og á messu í Stockholm í september. Talan var um árligu altjóða messuna Precious og vóru yvir 150 merkir umboðað. Messan er serliga ætlað agentum, innkeyparum og handilsfólki, sum selja til handlar og handilsketur.
Luttøkan á messuni skapti stóran áhuga fyri føroyska urinum. Millum annað kom samband í lag við agentar, sum vístu ítøkiligan áhuga at umboða merkið í Norðurlondum.
Ravn Watches kemur á marknaðin í november, og tá verður skipað fyri serligum tiltaki í Nomi Smykkur og Ur í SMS.
Meira kann lesast um Ravn Watches á www.ravnwatches.com og á www.facebook.com/RavnWatches.
SEINASTU TÍÐINDI
Almennur fundur um hópfígging (Crowdfunding)
Hópfígging er ein skjótt vaksandi fíggingarháttur hjá íverksetarum kring allan heim, men enn er h…
Leiðari í Filmshúsinum
Tina í Dali Wagner hevur 25 ára royndir frá Den Danske Filmskoles Efteruddannelse, har hon hevur…
Lissi á CIFF
Ein av nýggju sniðgevunum í Føroyum, Lissi Bjarnadóttir Andreassen luttók á CIFF 2017, sum bleiv…


text:
Tað er ilt at síggja, at hetta snýr seg um fakligheit, og um, hvat er best fyri barnið, tí um tað var tað, sum kjakið snúði seg um, so var støðan ein heilt onnur.
Fakliga serfrøðin staðfestir á ongan hátt, at forskúlar eru best fyri børnini. Heldur tvørturímóti. Tað vísir seg oftast, at jú fyrr, børn fara í okkurt “skúlalíknandi” tilboð, áðrenn tey fara í skúla, jú fyrr gerast tey skúlatroytt, og jú verri hava tey tað við próvtøkum og royndum. Børn sum hava spælt, líka til tann dagin, tey byrja í skúla, klára seg fult líka so væl, sum onnur børn, og tey gerast ikki so skjótt skúlatroytt sum hini. Hetta vísa størstu amerikansku kanningar á økinum, sambært barnagranskaranum Dion Sommer. Harafturat er tað staðfest í einari rúgvu av kanningum, at heilin hjá børnum mennist av spæli, og av at spæla nógv úti, afturat tí, at sosialu førleikarnir verða styrktir – og hetta er ein alneyðugur førleiki hjá nútíðarbørnum at hava við sær í lívið – eisini skúlalívið. Tað eru tískil ongar haldgóðar grundgevingar fyri at flyta skúlaladurin niðureftir. Um vit kalla tað forskúla ella ikki.
Kanningar í Noregi vísa, at vaksin um 30 ára aldur hava “líka” inntøkur, sama um tey eru byrjað í skúla sum 6 ella 7 ára gomul. Aðrar kanningar ymsastaðni, m.a. í Onglandi, vísa, at tá børn eru 12 ár, duga tey líka væl at lesa - og annað – sama, um tey byrjaðu tíðliga ella seint í skúlanum. Finsk børn byrja í skúla tá ið tey eru 7 ára gomul. Tað eru ongar kanningar sum benda á, at í teim londum, har børn byrja fyrr í skúla, eru tey betur fyri.
Stór kanning av ensku skúlaskipanini, Cambridge Primary Report frá 2010, sigur í niðurstøðunum, at tað ikki kann staðfestast, at tað gagnar børnum at byrja tíðliga í skúla; hinvegin kann staðfestast, at fyri summi er tað ein vansi. Fleiri kanningar hava víst á, at børn sum fáa og hava trupulleikar í skúlanum, ofta eru børn, sum eru byrjað í skúla lutfalsliga ung.
Skulu vit seta tað skarpt upp, so merkir hetta, at “samfelagið” er viðvirkandi til, at framtíðar útlitini hjá summum børnum gerast verri enn neyðugt, um tey ikki sleppa at byrja seinni í skúlanum.
Tað kann ikki vera rætt at vit í dag, í 2012, framvegis seta fíggjarlig atlit fram um atlit til barnsins besta.
Kann tað vera rætt? At tørvurin hjá skúlaskipanini á fleiri pengum, er grundarlagið fyri tørvinum at fáa forskúlar. Nei!
Nú eri eg ikki serfrøðingur í, hvussu játtanarskipanin er til skúlaskipanina, men tað sær út sum um teir skúlar, sum best duga at “staðfesta” ein serligan tørv, antin við at hava nógv børn við serligum tørvi, ella við at skapa ein tørv á “forskúlum”, soleiðis fáa bøtt um fíggjarkarmarnar.
Hetta er á ongan hátt við til at skapa eitt betri samfelag fyri barnið. Men, ger tað kanska liviligari hjá skúlunum - í fyrstu atløgu? Tí einki er at ivast í, at tað seinni fer at vísa seg, at vit í Føroyum fara at eiga fleiri og fleiri skúlatroytt børn.
Latið okkum ikki arbeiða við løtuvinningum, tað hevur ongantíð verið gott fyri nakað.
Nei – bíðið heldur við forskúlunum, og ansið eftir, at tá skipanir verða broyttar, so er tað við barninum í miðdepilinum og ikki pengakassanum.


text:
Orð og lag: Aage Samuelsen
Týtt: Kajfinn Hammer
1. Aldri gloymi eg hin dag, tá við Golgata eg stóð
niðurtyngdur av synd og sorg og neyð,
har Guðs Sonur gav sítt blóð, veg til Paradís upplat,
vann ein sigur so stóran við sín deyð’.
Eisini tú, vinur mín, kanst uppliva Hitt Guðs Lamb,
Hann, sum frelsa kann frá synd og skomm.
Jesus kemur aftur skjótt, á, hvør dagur verður tað,
okkum tekur Hann við til Himmalin.
2. Jesus kom til Sykars brunn, tá Hans leið lá har framvið
hvar ein syndarinna dagligt kom.
Lívsins Vatn hon fekk í ogn, tá hon Jesus’ hjartað gav,
og frá øllum sínum syndum vendi um.
3. Allastaðir Jesus kom, stórar fjøldir savnaðust,
til tey talaði Hann hitt Lívsins Orð.
Øll tey sjúku vóru grødd, tann, sum bað, fekk aldri nei;
mitt í oyðimørk reiddi teimum borð.


text:
Mannagongd um eldur kemur í
Um eldur kemur í, verður borið soleiðis at:
Starvsfólkini
- Starvsfólkini í hvørjari skúlastovu sær, skipa fyri at fáa øll børnini út skjótasta og nærmasta veg.
- Persónligir lutir liggja eftir í skúlastovuni.
- Lærarin tryggjar sær at allir næmingar koma út.
- Protokollin skal við út.
Samlingarstað
- Øll samlast á spælivøllinum.
- Á samlingarstaðnum telur lærarin, um allir næmingarnir, sambært protokolluni, eru komnir út.
- Um ikki slepst inn aftur í skúlan verður farið í grannahúsið at bíða.
- Skúlin setir seg í samband við foreldrini.
Starvsfólkini
- Starvsfólkini boða leiðaranum ella trygdarumboðnum frá, um øll eru komin út.
Leiðarin/trygdarumboðið
- Leiðarin ella trygdarumboðið tekur ímóti sløkkiliðnum, gevur teimum boð, um øll eru komin út.
Sløkkiliðið
Tilbúgving í samband við ódnarveður
Ódnarveður
- Verður boðað frá so ringum veðri, at mett verður at tað ikki er ráðiligt at fara í skúla, so kunnger skúlin gjøgnum heimasíðuna, eftir næmingalistanum ella KVF, at skúlagongdin er avlýst.
- Verður ódnarveður, meðan børnini eru í skúla, so heldur skúlagongdin fram sum vant.
Ljósið fer
- Fer ljósið og er burtur so leingi, at tað verður ógjørligt at halda fram við undirvísingini, so boðar skúlin heimunum frá, at tey kunnu koma eftir børnunum
Um børnini verða send heim
- Liggur tað ikki fyri, ella er ikki farandi frá húsum, so eru børnini í floksstovuni saman við læraranum, so leingi tað er neyðugt, inntil børnini trygt kunnu fara heim við foreldrunum ella við øðrum, um foreldrini vita av hesum.


text:
Orð: Vilhelm Birkedal
Lag: Norskt fólkalag
Týtt: Steingrím Niclasen
1. Eg sá hann sum barn við teim vónríku eygum,
tá sólgeislar spældu á heimligum heygum,
tá kysti hann meg, og við stjørnu vit spældu,
í fjarleika krossurin stóð honum fjaldur.
2. Eg sá hann sum unglingi várljósan morgun,
tá andin fleyg hátt móti skínandi borgum,
hann veittraði til mín, og himin varð heiður,
í hansara ljósi eg sá allar leiðir.
3. Eg sá hann sum maður á hásummardøgum,
tá syndarin skalv fyri dómara høgum,
tá hjartað sló tungt, og mín ryggur var bogin,
og deyðin meg ræddi, so veikur brann login.
4. Tá fyrstani kendi eg, hann vil mær náða,
tá fyrstani gátan um krossin varð ráðað,
tá fyrstani fevndi mítt hjarta ta byrði,
sum hann hevur rætt mær, mín algóði hirði.
5. Tá fyrstani honum eg takkaði glaður,
at hann er mær hjá, meðan her líður dagur,
um tung verður rás mær, og brøtt verður bylgja,
í lívi og deyða eg honum vil fylgja.
6. Tá segði eg honum, í hansara hendur
eg legði mítt lív, hvussu víkur og vendir,
hjá honum eg meg og mín vesaldóm fjali,
bert tá liggur leið út úr glatanar dali.
7. Eg veit, eg hann einaferð aftur skal síggja,
tá falli eg honum eyðmjúkur til kníggja,
tá far mítt fer undir í seinasta nosi,
tá heilsi eg honum við lívsvónar brosi.


text:
Hvussu gomul er bygdin
Mangar hevur vit tosað um, hvør bygd er elst og hvør er yngst. Orðadráttur hevur oftani verið um, um tann og tann bygdin ikki er eldri enn ein onnur bygd o.s.fr.v.
Robert Joensen í Klaksvík, hevur í Varðanum 38. bind í 1968, eina sera viðkomandi og forvitnisliga grein við heitinum "Hvussu gomul er bygdin", og lata vit hann siga frá:
Við tí tilfari, sum tókt er, ber ikki til við vissu at siga, nær tær ymsu bygdirnar í Føroyum á fyrsta sinni eru komnar, uttan tá talan er um tær yngstu bygdirnar.
Í hesum broti verður roynt at nevna, hvørjar bygdir ið menn rokna at vera ímillum tær elstu, og roynt verður at vísa á, nær ið bygdir síggjast at vera umrøddar á fyrsta sinni. Tó kann bygd vera nógv eldri enn tað tímibilið, ið vit síggja hana nevnda á fyrsta sinni.
Henda ritgerð styðjar seg fyri tað mesta til tær bókmentir, sum standa aftast í hesum stubba. -Hildið verður, at Hundabrævið er skrivað ´tíðarskeiðinum 1350-1400. Har víst er til hesa ritgerð, er navnið stytt og kallast H.
Tað, sum hevur verður viðgjørt, eru tær bygdir, sum vóru, ella sum síggjast at hava verið fyrr enn um leið ár 1910.
Norðoya sýsla
Hattarvík 1) og Kirkja eru nevndar í H., Svínoy er umrødd í Føroyingasøgu, Viðareiði er nevnd í H., Hvannasund í 1584, Múli í H., Fossá 2) og Norðdepil eru bygdar í 1860-unum, Depil og Norðtoftir eru nevndar í 1584, Árnafjørður verður hildin at hava verið landnámsbygd, Oyri, Klaksvík (Norður í vági), Strond 3) og Skálatoftir 4) eru nevndar í 1584. Í Ánunum kom bygd um leið 1840, Skarð 5) er nevnd í 1584, Haraldssund verður hildin at verið landnámsbygd, Kunoy er nevnd í H., Trøllanes 1584, Mikladalur og Húsar eru nevndar í H., Blankskáli 5a) er nevndur 1584 og Syðradalur er bygdur í 1812.
Eysturoyar sýsla
Bygdin Norður við Gjógv er eldri enn 1584, Funningur er nevndur í 1584, Funningsfjørður varð bygdur 1832, Elduvík er nevnd í H., Oyndarfjørður verður hildin at hava verið landnámsbygd, Hellur eru bygdar í seinru helvt av 1800-talinum, Fuglafjørður verður hildin at hava verið landnámsbygd, Leirvík er nevnd í H., Gøta er nevnd í Føroyingasøgu, Við Gøtugjógv og Syrðragøta eru nevndar í 1584, Lambi í H., Rituvík er bygd í 1870-unum, Æðuvík um leið 1900, Nes er nevnd í H., Toftir og Glyvrar í 1584, Søldarfjørður verður hildin at hava verið landnámsbygd, Skipanes er komin undan 1850, Skálafjørður, bygdin har, er nevnd í 1630, Skáli í H., Strendur um leið ár 1400, og eitur bygdin tá Raktangi. Morskranes er bygd um leið 1830, Selatrað og Oyri eru nevndar í H., Norðskáli í 1584, Svínáir og Ljósá eru bygdar í fyrru helvt av 1800 talinum, og Eiði er nevnd í fyrru helvt av 1300 talinum
Streymoyar sýsla
Tjørnuvík verður hildin at vera millum elstu bygdir í Føroyum, Haldarsvík er nevnd í 1584, Langasandur er bygdur 1838, Streymnes er nevnd 1584, Hvalvík í H., Hósvík 1584, Kollafjørður í H., Kjalnes, Á Heyggi í Kollafirði, Oyrareingir, Signabøur, Kaldbak og Sund eru nevndar 1584, Hvítanes er bygd 1837, Hoyvík er nevnd 1584, Tórshavn er umrødd í Føroyingasøgu og er ætlandi bygd rættliga tíðliga eftir landnámið. Úti á Argjum hevur bústaður verið í 1600-talinum, bygdin Úti á Bø 6) er nevnd 1584, Kirkjubøur verður hildin at hava verið landnámsbygd, Velbastaður er nevndur í 1584, Syðradalur í 1590, Norðradalur og Skælingur í 1584. - Við Gjónna 7) setti maður búgv í 1815 (helst hevur bústaður verið har fyrr). Leynar er nevnd í 1584, Stykkið er bygt í fyrru helvt av 1800-talinum, Kvívík verður hildin at vera eldri enn ár 1200, Vestmanna, Saksun og Nólsoy eru nevndar um ár 1400, Hestur í 1584, og Koltur um leið ár 1400.
Vága sýsla
Slættanes 8) varð bygd í 1830-unum, Sandavágur verður hildin at vera eldri enn um ár 1200, Miðvágur og Sørvágur eru nevndar í H., Bøur verður hildin at hava verið landnámsbygd, Gásadalur er nevndur í H., Víkar 9) eru bygdar 1837/38. Bygdin varð avtoftað 1910. Tá vóru 2 hús, men tey høvdu verið 3. Mykines er nevnd um ár 1400.
Sandoyar sýsla
Skopun er bygd í 1830-unum, Skálavík og Húsavík eru nevndar í H., Dalur og Skarvanes eru nevndar í 1404, bygdin Heima á Sandi hevur helst verið landnámsbygd (er nevnd í H.), og bæði Skúvoy og Stóra Dímun eru nevndar í Føroyingasøgu, og var tá bústaður har.
Suðuroyar sýslu
Sandvík 10) er umrødd í Føroyingasøgu. Hvalba og Froðba verða hildnar at hava verið landnámsbygdir, Tvøroyri er bygd í 1836, Trongisvágur er nevndur í 1584, Øravík er nevnd í H., Hov í Føroyingasøgu, Porkeri og Vágur eru nevndar í H., Lopra er bygd um leið 1835, Akrar um leið 1817, Víkarbyrgi 11) var forn bygd, sum varð avtoftað og aftur bygd um leið 1830, Akraberg 12) var forn bygd, Sumba verður hildin at hava verið landnámsbygd, og Fámjin er nevnd í H.
Bygdir, sum megu roknast at vera eldri enn frá um ár 1200
Bygdir, sum síggjast at hava verið um leið ár 1350-1400, men sum kunnu vera eldri
Bygdir, sum síggjast at hava verið um leið ár 1584-1630, men sum kunnu vera eldri
Bygdir, sum komnar eru eftir ár 1800, men ikki seinni enn um 1910
1) Her verða bygdanøvnini skrivað, sum tey eru stavsett í Lista yvir staðarnøvn í Føroyum.
2) Nú seinast lidnu árini hevur eingin búð við Fossá.
3) Um leið 1930 gjørdist bygdin fólkaleys, og síðani hevur eingin búð har.
4) Bygdin varð avtoftað 1914/15.
5) Bygdin var avtoftað um leið 1920
5a) Bygdin varð avtoftað í 1816
6) Bygdin er avtoftað í 1800-unum
7) Nú er bygdin avtoftað
8) Nú býr eingin á Slættanesi
9) Bygdin varð avtoftað um leið ár 1910
10) Bygdin doyði út, og tóku menn aftur bústað har í 1811. Tá kallaðist hon Hvalvík, men eitur hon nú aftur
Sandvík.
11) Sí Færøske Folkesagn og Æventyr, bls. 46.
12) Sí Landalæra l., bls. 39.
Hvussu gomul er bygdin? Hesin spurningur hevur helst ofta verið havdur á máli í hvørjari bygd. Við tí tilfari, sum er fyri hond, kann spurningurin ikki svarast út í æsir øllum teimum bygdum viðvíkjandi, sum her eru nevndar, og tí er í flestum førum leysliga sagt, hvussu gomul ein bygd kann vera. Teimum yngru bygdunum viðvíkjandi er tað í flestu førum gjørligt at siga heilt gjølla, nær ið tær eru bygdar.
Bókmentir


text:
Ná, hvar komu vit til? Ja, sum fimmtan, sekstan ára gamal gekk eg á ungdómsmøti í Hebron á Argjum, tí tað gjørdi nakrir av mínum góðu vinum eisini. Tað var hugnaligt at møta fólki á sinum egna aldri yvir køku og kaffi. Serliga gentum. Man var hóast alt blivin tannáringur. Bíbliu- og bønartímarnir søgdu mær ikki ein skid, men eg troppaði upp út av respekt. Tað vóru aktiviternir sum voru spennandi við samanspæli og tónleikalæru. Eg lærdi at lesa akkordir av og líknandi, við at spæla undir til lovsangir. Men pínadoyð sum tað var strævið at allir hesu flottu melodiirnir skuldu fara til spillis uppá meiri ella minni akkurát teir somu tekstirnir. Tað fór líkasum ongan veg. Eitt sindur sum tá man konsentrerar seg um tekstirnir hjá Manowar, um fólk kenna nakað til tað. Tað er so ófantaligani óinspirerandi at vita at líkamikið hvat tú spælir, hvussu flott og tekniskt tað er, so hevur málbólkurin lallandi tunnilsjón um hvat tað skal og má snúgva seg um. Eg minnist at til ein av hesum møtunum samanbar onkur talari tey kristnu og tey ókristnu við nøkur trø sum stóðu lutfalsliga nær einari á. Tað “ókristna” træðið stóð eitt sindur longri vekk enn hitt “kristna” og fór at visna burtur fyrr ella seinni orsaka av tað ikki fekk vatn frá tí deiligu kristnu ánni. – Altso soleiðis sum eg skilti tað, skuldi hetta meinast at tað var bara óheppi hjá tí “ókristna” trænum at tað ikki stóð tættari við ánna, men nú vóru røturnar settar og tað “kristna” træði kundi ikki bjarga tí. Wauw, hugsaði eg bara. So skal eg hyggja at øllum tykkum sum liggja í bøn nú og vera øvundsjúkur, tí eg sleppi ikki at drekka av tykkara vælsignaða vatni? Fokk tykkum, eg bíði tolin inntil tað regnar. – Prædikan var heilt sikkurt ikki roknað sum ein arrogant háðan, men eg tók tað ikki pent, og góðtók ikki tann undirliggjandi boðskapin. Hetta var næstseinastu ferð at eg luttók í ungdómsmøti har. Næsta vikuskifti fór eg i býin saman við nøkrum vinum sum, líkasum eg, fóru á ungdómsmøti fyri at jamma og fáa okkum ein kaffimunn. Vit blivu eitt sindur fullir og møtti einum fýri sum gekk við pamflettum. Hann gav okkum tað sum skuldi ímynda eitt bræv frá Jesusi. Tað var eitt óhugnaligt bræv ið lýsti hvussu hann hugdi at okkum ímeðan vit svóvu, fylgdi okkum í skúla, á ves og hvat veit eg. Vit rukkaðu tað saman, og tað bleiv hesin maðurin nokkso keddur av. Næsta hósdag var hann í Hebron og prædikaði um at drekka og “onnur verðslig ting”. Eg føldi meg í øllum førum ikki vælkomnan har longur, men eg skal ikki siga at eg sakni staðið.
Tað løgna við hesum er, at eg kallaði meg sjálvan kristnan enn, sjálvt um eg ikki var frelstur og ikki var áhugaður í tí. Eg gekk oftani og funderaði um hvussu frelst fólk uppførdi seg, serliga tey vaksnu, sum skuldu vera fyrimyndir. Nú hevði eg so eisini lisið Bíbliuna og helt at tað var løgið at tey sum skuldu fyristillast at vera góð kristin, bara fylgdi nøkrum av reglunum, og fullkomiliga ignoreraðu aðrar. Altso, míni foreldur bannaðu ótrúliga nógv tá tey vóru heima til dømis og eg meini ikki at eg nakrantíð sá tey biðja. Mamma bað eina bøn áðrenn vit ótu okkara jóladøgverða, men tað var sum so tað. Eg undraði meg eisini yvir at mamma fór á bingo og spældi Gekk, tí tað var at spæla við pengum. “Er Rudolf Antikrist?” hugsaði eg einaferð. Tá eg fortaldi pápa at eg ikki vildi gjalda kirkjuskatt longur eftirsum at eg ongantíð var í kirkju, so segði hann bara “jú, sjálvandi skalt tú tað!”, og tað var endin á diskussiónini. Hetta vísur bara á, at modernaður kristindómur er yvirhøvur ikki baseraður útfra tí sum stendur í Bíbliuni, men útfrá hvat samfelagið sær sum kristiligt. Tað er rímiliga týðiligt at Guð skapti ein ateist, tá hann skapti meg, men (more…)


text:
Úrslit: MTB XC kriterium leygardagin 7. apríl
FM 2012 í fjallasúkkling, sokallað MTB XC Criterium á sjúkrahúsøkinum.
Í dag kl 12.00 skipaði nýstovnaða fjallasúkklufelagið fyri MTB kapping á økinum kring Lanssjúkrahúsið.
Súkklast skuldi í 45 min, so bleiv ringt fyri síðsta umgangi, og tann ið tá hevði súkklað longst varð kosin
vinnari.
Helgi Winther Olsen legði út sum eitt óløgi, við Høgna Øster í hølunum. Eingin kláraði at fylgja Helga, sum
vann seg longri og longri frá hinum, og kom einsamallur, langt fremstur um málstrikuna. Høgni lá eina løtu
sum nummar 2, men tá Andrass so hevði fingið vundið dieselmotorin upp í ferð, var hann ikki at steðga.
Hann vann seg fram um Høgna miðskeiðis í kappingina og helt seg har. Tó skal sigast, at Høgni tók seg væl
inn á Andrass aftur á síðsta umgangi, men ikki nóg mikið. Andrass gjørdist 8 sekund framman fyri Høgna
Gunnar Dahl Olsen og Sigmundur Olsson vóru eisini við í kappingini, men hjá teimum riggaði ikki alt eftir vild
í dag. Gunnar kom á mál sum nummar 4 við sama umgangstali sum teir,ið vóru frammanfyri. Sigmundur var
hinvegin ein umgang aftanfyri.
Tveir unglingar, Mortan Johannesen og Uni Vitalis súkklaðu eisini við. Teirra teinur var 30 min + ein umgang,
men tá teir komu so langt, valdu báðir at súkkla sama teinin sum teir vaksnu. Hetta kláraðu teir við glans, og
vóru bara ein góðan umgang aftan fyri vinnaran.
Næsta súkklukapping verður 2 páskadag kl 14.00, tá Tórshavnar Súkklu Felag skipar fyri motiónssúkkling.
Úrslitið var hetta:
Menn:
1. Helgi Winther Olsen
2. Andrass Joensen
3. Høgni Rúnason Øster
4. Gunnar Dahl Olsen
5. Sigmundur Olsson
Unglingar:
1. Mortan Johannesen
2. Uni Vitalis


text:
Hjarnar úttikin til U15
Týsdagin 8. mai fer føroyska U15-landsliðið við dreingjum til kapping í Esbjerg í Danmark. Øssur Hansen er venjari hjá U15-dreingjunum, og ímillum teir 18, sum eru úttiknir, er Hjarnar Johansen úr B68.
Um Hjarnar kann sigast, at hann er tekniskt væl fyri, tímir væl at venja, vil altíð vinna bæði til venjing og í dysti. Honum dámar best at spæla á teimum offensivu plássunum, men hann er eisini ein leikari, ið mest sum kann spæla á øllum plássum á vøllinum. Hann smæðist heldur ikki, tá tað kemur til nærdystir og taklingar, hóast hann ikki er av hægstu leikarum.
Talan er annars um Esbjerg Elite Cup, har lið úr Danmark og fleiri av hinum norðanlondunum luttaka. Sjálv kappingin verður spæld í døgunum 9. til 12. mai, og hesar dagarnar skal føroyska liðið spæla seks dystir. Mótstøðuliðini vera Vejle BK, B93, Ready IF, AHIF og Kvarnby IF, og síðani verður endað við plaseringsdysti.
Her frá ynskja vit Hjarnari hjartaliga til lukku við úttøkuni, og góða eydnu í kappingini.
Koyr á B68


text:
Barbara Holm 12.02.2018 (08:45)
Nú verður stormur
Veðrið verður ógvuliga skiftandi komandi dagarnar. Tað verður kavi og tað verður somuleiðis stormur mikudagin. Her er forsøgnin sambært donsku veðurstovuni DMI.
Í dag:
Andøvsgul upp í ein strúk av vestri og útsynningi, 8 – 13 m/s, sum seinni í dag minkar til gul til stívt andøvsgul av útsynningi, 5 – 10 m/s. Í kvøld og í nátt veksur hann vindin av landsynningi til strúk í vindi upp í skrið, 15 – 20 m/s. Seint í nátt minkar hann aftur til 5 – 10 m/s. Tað verður skiftandi skýlogt og kavaæl, í nátt nakað av regni, og nakað av kava. Hitin alt samdøgrið millum 2 kuldastig og 3 hitastig.
Týsdagin:
Gul til stívt andøvsgul av suðri og útsynningi, 5 – 10 m/s. Um náttina snarar hann í ein landsynningi og veksur til stívt andøvsgul upp í ein strúk, 10 – 15 m/s. Tað verður skíggjað við vátakava ella kavaæl, seinni við skiftandi skýlofti við kavaælum. Hitin um dagin millum 1 kuldastig og 4 hitastig, og um náttina niður í 5 kuldastig og 3 hitastig.
Mikudagin:
Hann veksur vindin til strúk í vindi upp í skrið av av útsynningi, 15 – 20 m/s, eitt skifti upp í storm, 23 m/s. Seinnapartin minkar hann vindin nakað. Tað verður skíggjað og nakað av regni, tó møguleiki fyri sólglottum seinnapartin. Hitin alt samdøgrið millum 2 og 5 stig.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Kirkjubøur
Kirkjubøur er ein bygd í Streymoy. Umleið 76 fólk búgva í Kirkjubø. Kirkjubøur er millum elstu bygdir í Føroyum og er ein hin søguríkasta. Bygdin var í miðøldini, við sínum bispasæti, miðdepil fyri átrúnaðarliga og mentanarliga virkseminum í landinum. Umstøðurnar at búgva í Kirkjubø hava verið góðar. Gott rekapláss og góður sólargangur og tí eisini fruktargott. Bygdin hevur onkuntíð verið munandi størri, enn hon er nú, og hevur, har hon liggur mitt í landinum, eisini verið ein hin týdningarmesta føroyska bygdin.
Søguligi kongsbóndagarðurin, hin størsti í Føroyum, hevur verið í somu ætt síðani miðskeiðis í 16. øld við sínum sermerktu hugnaligu húsum. Ikki minst aldargomlu stokkastovurnar og roykstovan. Kendasta fornminni føroyinga er gamli dómkirkjumúrurin í Kirkjubø, St. Magnus Katedralurin ið helst ongantíð varð bygdur liðugur. Í Kirkwall í Orknoyum er ein St. Magnus Katedralur, vígdur sama halgimenni. Kortini er verandi sóknarkirkjan enn eldri, og er elsta kirkja í landinum. Saman við Velbastað gjørdist Kirkjubøur partur av høvuðsstaðarkommununi 1. januar í 2005.
Sí eisini[rætta | rætta wikitekst]
Keldur[rætta | rætta wikitekst]
Ávisingar úteftir[rætta | rætta wikitekst]


text:
Hóskvøldið 27. oktobur í Mentanarvikuni í Runavík skipar nýggja fyritøkan bituff fyri spennandi og áhugaverdum temakvøldi í Løkshøll við heitinum Børn og uppaling í 2016.
Sunneva Mohr, námsfrøðingur, fer at hava innleiðandi fyrilestur, sum viðgerð spurningar og avbjóðingar, ið foreldur og fakfólk, sum arbeiða við børnum, kunnu hava í okkara tíð.
– Hvussu menna vit sjálvsvirði hjá barninum? Hvat eru góð barnaár? Hvussu loysa vit avbjóðingar í gerandisdegnum? Hvussu stuðla vit barninum at gerast ein sjálvhugsandi, demokratiskur samfelagsborgari?
Maibritt Højgaard, sálarfrøðingur, fer at hugleiða um uppaling og stýra einum kjakpaneli við hesum luttakarum: Harry Knudsen, Kári Sólstein, Durita Nolsøe og Sunnevá Mohr. Áhoyrararnir kunnu eisini seta spurningar.
Tiltakið verður í Løkshøll og byrjar kl. 19.30. Atgongumerki fyri kr. 195,- fáast á loksholl.fo og í Kunningarstovuni í Saltangará, ella fyri kr. 210,- kr við dyrnar.


text:
Deyðsfellurnar norður um Fjall
Í sera beinraknari grein í Norðlýsinum vísir Símun Absalonsen á skilaleysu støðuna í Borðoyartunlunum, sum eru ein ábyrgdarleys lívshóttan móti teimum, ið dagliga noyðast at nýta tunlarnar, og ein alstór lygn fyri teimum vitjandi, ið verða boðin at ferðast hendan vegin.
Tað gleddi meg, at Símun Absalonsen fór so ósmæðin til orðanna, sum hann gjørdi, tí tað er alneyðugt! Hóast viðoyingar hava átt løgmann og tingformann, so hava tunlar norður um Fjall kortini ongan góðan átt. Sjálvur havi eg tikið til orðanna nakrar ferðir i Norðlýsinum. Men lítið hevur batt! Eg fekk at vita at eg var eitt evindaligt grenj, og at eg ikki skuldi gera fólkini eystan Múla ótrygg við mínum ræðumyndum. Men stundum er neyðugt at siga tingini, sum tey eru.
Líka so stort eitt frambrot tunlarnir vóru, tá teir komu, líka so óhóskandi eru teir í dag. Ferðslan er fleirfaldað, akførini eru vorðin nógv størri, eins og vinnan eystan Múla hevur ment seg munandi og livir í veruleikanum av tunlunum. Ein íløga í sambandið norður um Fjall er soleiðis ein íløga í framtíð Føroya.
Nú kann eg ikki rósa mær av nøkrum kunnleika innan fysikk, kemi ella aerodynamikk. Men mong av okkum hava kortini lisið um eldsbrunar í tunlum í Europa og aðrastaðni í heiminum, og um hvussu ógvusligir, snarir og umfatandi hesir brunar kunnu vera. Eitt løgting, ið svevur trygt, samstundis sum tað útsetur eina loysn av hesum trupulleikunum, hevði eisini, eins og turkarnir á sinni, sovið trygt, meðan jødatýningin fór fram!
Tunlar kunu ikki keypast í leysari vekt. Sjálvt um farið varð til verka í gjár, so kundi loysnin á sambandinum norður um Fjall ikki verðið liðug í morgin – ein snarloysn snýr seg um ár heldur enn um dagar. Men hvat gera vit so ímeðan?
Vit vita av royndum, at fólk eystan Múla hava, ella halda seg hava, størri tørv á bergholum enn, t.d. tey, sum nýta Leirvíksbergholið, tí í samband við neyðugar umvælingar av báðum farleiðunum, trutu mótmælini ikki Norðan Fjall, móti at holini skuldu verða stongd nakrar tímar um náttina, meðan ongi mótmæli hoyrdust í samband við at hitt nógv meiri nýtta Leirviksbergholið skuldu líða somu lagnu og verða stongt ávísar tímar um náttina. Tí kann ein rokna við, at fólk í Árnafirði og fólk eystan Múla verða torførari at fáast við, í sambandi við fyribilsloysnir, meðan bíðað verður eftir einari endaligari loysn.
Eg búgvi á Fredriksberg, og gangi í kirkju í Hans Egede Kirkju á Eysturbrúgv. Til danskar gudstænastur sunnumorgun tekur farleiðin umleið tjúgu minuttir. Av teimum tjúgu minuttunum noyðist eg mangan at standa stillur í bilinum í umleið tíggju minutir og bíða eftir grønum ljósi – soleiðis eru treytirnar her! Til gudstænastu seinnapart tekur sama leið umleið tríati minuttir, av teimum kunnu fimtan minuttir saktans vera bíðitíð frammanfyri reytt ljós. Soleiðis eru treytirnar í stórbýnum. Onkrir dagar eru meira hepnir við grønum ljósi enn aðrir dagar, men soleiðis er tað,
Sovorðnum forðingum høvdu norðanfjalsfólk neyvan funnið seg í, tí tey skulu ígjøgnum holið NÚ!, og ikki um fimtan/tjúgu minuttir, tá tey kundu fingið beina leið við 99% størri trygd. Tey sum vuksu upp við Emmanuel og Másanum og at fara til gongu um fjallið, tey skulu »trods devulin« avstað NÚ, heldur enn, sum vit stórbýarmenniskju, ið at noyðast at bíða eftir reyðum ella grønum ljósi helvtina av tíðini, fyri yvirhøvur at koma fram.
Sjálvandi eru nýggir tvísporaðir tunlar norður um Fjall einasta loysnin! Men ímeðan má tað bera til at at loysa trupulleikarnar við ferðsluljósum, ið loyva ferðsluni ígjøgnum hvønn fimtandanda ella tjúgunda minutt hvønn vegin, um neyðugt við einari rundkoyring millum tunlarnar í Árnafirði. At proppa ferðsluna inn í »dødens pølse« ber ikki til í longdini, tað er ábyrgdarleyst. Teldutøknin ger, at tað ber til at skipa fyri einvegis ljósreguleraðari ferðslu við millumbilum, og eisini at laga ferðsluna og ljósini eftir tørvi. Bara fantasiloysi forðar fyri einari slíkari loysn!
Um ongin ger nakað, so noyðist eg helst at enda at slatra fyri Ekstra Blaðnum, og siga teimum, at Atlantsflog, SAS, Smyril Line og Visit Føroyar bjóða ferðafólki til Føroyar at royna heimsins potientielt vandamiklastu farleið, ið er millum Ánirnar og Norðdepil.
Landasvik ella ikki, okkurt má gerast!
Bergur Jacobsen
Bergur Jacobsen er føddur og uppvaksin á Stongunum í Klaksvík. Útbúgvin prestur frá Chichester Theological College, University of Southampton. Hevur verið prestur á Sandi, við donsku Kirkjuna í London, i Ordrup og í Føroysku Kirkjuni í Keypmannahavn. Starvaðist í Útvarpinum í átta ár, og var landstýrismaður fyri Sjálvstýrisflokkin í tvey ár. Bergur hevur ongantíð sæð ein heilan fótbóltsdyst, men spælt í nógvum hornorkestrum. Bergur hevur eisini verið blaðstjóri á Norðlýsinum og á Tingakrossi eitt stutt skifti.
Sólfinn Hansen
Sólfinn Hansen er føddur í 1978 og starvast á Tekniska Skúla í Klaksvík. Hann er upprunaliga úr Klaksvík, nú búsitandi á Kambsdali. Hann er útbúgvin cand.mag. í føroyskum og søgu og B.S.Sc. í stjórnmálafrøði. Hevur síðani 2003 undirvíst á studentaskúla, HF, handilsskúla, tekniskum skúla og á Fróðskaparsetrinum. Sólfinn er limur í Málráðnum.
Mimmy Vágsheyg
Mimmy Vágsheyg er fødd í 1980 og uppvaksin á Lítlu Brekku í Klaksvík. Miðlingur av trimum systrum. Ein rokalig smágenta við stórum krúllutum hári - hon sum rann, súklaði og tuskaði við dreinginum frá morgun til kvøld. Hon lýsir seg sjálva sum mamma og leikandi venjari. Angrar bert tað hon ikki fekk gjørt. Hon siterar ofta Astrid Lindgren - “Hatta havi eg ikki roynt fyrr, so tað dugi eg heilt vist!”. Orð sum “ógjørligt” finnast slet ikki í hennara verð - naïv og "Optimist by Choice". Pausa er eitt pitstop, til at kunna fyrireika segat kunna drøna avstað aftur.
Bergur Jacobsen
Bergur Jacobsen er føddur og uppvaksin á Stongunum í Klaksvík. Útbúgvin prestur frá Chichester Theological College, University of Southampton. Hevur verið prestur á Sandi, við donsku Kirkjuna í London, i Ordrup og í Føroysku Kirkjuni í Keypmannahavn. Starvaðist í Útvarpinum í átta ár, og var landstýrismaður fyri Sjálvstýrisflokkin í tvey ár. Bergur hevur ongantíð sæð ein heilan fótbóltsdyst, men spælt í nógvum hornorkestrum. Bergur hevur eisini verið blaðstjóri á Norðlýsinum og á Tingakrossi eitt stutt skifti.


text:
Ung í Føroyum ber ikki til uttan eldhugaði listafólk og ungdómar, men tað ber heldur ikki til uttan fígging.
Høvuðsfíggingini stendur Norðurlandahúsið fyri, sum hevur átt verkætlanina síðani hon var sett á stovn í 2001, men onnur eiga eisini ein part av heiðurinum.
Til stevnuna í 2018 eru hesir stuðlar:
Mentamálaráðið (Stuðul til barna- og ungdómsarbeiði)
Samtakið BETRI
Hesar kommunur:
Tórshavnar Kommuna
Klaksvíkar Kommuna
Nes Kommuna
MBM
P/F Poul Hansen
Afturat hesum hava nógv hjálpt ella víst vælvild. Vit vilja takka:
Tórshavnar Musikkskúla
Føroyaprent
FK Hoyvík
Tordis Gaardlykke
Maria Dahl
(Fleiri fara helst at koma á listan, áðrenn stenvnan er av.)


text:
Høgaberg og Fagraberg koma á Fuglafjørð áðrenn miiddag
vinna13-10-2017 - 09:50 - Jóanis Nielsen
Høgaberg og Fagraberg koma á Fuglafjørð beint áðrenn middag við sild, sum teir skulu landa til Pelagos.
Bæði skipini hava fiskað í altjóða sjógvi, beint norðanfyri føroyska markið.
Høgaberg hevur 820 tons og Fagraberg hevur 800 tons.
Í løtuni landar Finnur Fríði, aftaná teir skal Fagraberg landað, Høgaberg sleppir framat sunnunáttina.
Tá ið liðugt er at landa fara skipini aftur á sildaveiðu norðanfyri.
Í løtuni eru bara tvey føroysk skip á sildafeltinum norðanfyr, tey eru Næraberg og Hoyvík, sum royna tætt norður úr føroyska markinum.


text:
Ritzkeksbollar við súrsøtari sósu
Tilfar
Bollar:
500 g hakkikjøt
1 hakkaðan leyk, ella purru ( Eisini gott við 1/2 leyki og 1/2 purru )
2 tsk paprika
1 spsk bulliongpulvur
1 tsk pipar
1/2 tsk salt
1 egg
1 pk Ritzkeks ( knúst )
Eitt sindur av 'kartoffelmel'
Súrsøt sós:
1,25 dl su
40 minuttir at gera
Uppskriftin er til 2-4 persónar
Mannagongd
Blanda alt saman og rulla til smáar bollar. Steiki á pannu ( ella í ovni í 15 min á 150 gradum )
Set tilfarið til sósuna í eina grýtu og fá til at kóka. Brúk javnara til at javna sósuna við.


text:
- Tíðindi, mentan og ítróttur
Stjóri í fiskivinnuni skal gjalda skatt í Føroyum
Samstundis sum løgtingið nú fer at viðgera fiskivinnunýskipanina, verða eisini onnur viðurskifti umrødd í politisku skipanini.
Talan er um viðurskifti, sum nýskipanarnevndin mælti til at fremja.
Summi av tilmælunum eru sett í uppskotið til nýggja lóg um fyrisiting av sjófeingi, og onnur verða viðgjørd í Fíggjarmálaráðnum og hjá skattamyndugleikunum, og ætlanin er at leggja broytingarnar fyri løgtingið í heyst, sigur Høgni Hoydal, landsstýrismaður í fiskivinnumálum.
Talan er um fleiri tilmæli.
Skattskylda í Føroyum
Eitt er, at í framtíðini skulu allir eigarar og feløg, ið hava rætt at at reka fiskiveiði, vera búsitandi og skattskyldug í Føroyum. Útlendskir eigarar, sum eru í vinnuni í dag, fáa eina fýra ára skiftistíð.
Mælt verður til, at treytir verða settar í fiskivinnulóggávuna, sum tryggja, at inntøka frá fiskiveiði hjá persónum og feløgum, kemur til skattingar í Føroyum og ikki í øðrum landi. Tí skal krav setast um, at persónar ikki skulu verða heimahoyrandi í øðrum landi sambært tvískattasáttmálum. Fyri feløg skal krav setast um at veruliga leiðslan í feløgum skal verða í Føroyum. Talan er um skattlig hugtøk.
Mælt verður til at varðveita ásetingina um at avmarka ábyrgdarlán úr útlondum.
Mælt verður til at forðað verður fyri lánum úr útlondum, har renturnar ella tað, sum skal rindast aftur er knýtt at yvirskotinum í føroysku feløgunum.
Stjórar búgva í Føroyum
Sum nakað nýtt mælir nevndin til, at stjórar í feløgum skulu verða búsitandi í Føroyum og skattskyldugir í Føroyum, meðan teir eru stjórar. Soleiðis koma teir undir skatting í Føroyum, men tað verður ikki kravt, at teir skulu hava verið búsitandi her eitt ávíst áramál, áðrenn teir gerast stjórar.
Mælt verður til, at krav verður sett í skattalóggávuna um uppbýti av virksemi hjá feløgum, ið reka fiskiveiðu, soleiðis at tað verður upplýst, hvørjar inntøkur, útreiðslur og íløgur hoyra til fiskiveiðu, og hvat hoyrir til annað virksemi. Nevndin metir, at tað er umráðandi við hagtølum, sum vísa rakstur og íløgur fyri fiskiveiðu.
Og mælt verður til at eftirkanna, um tað er ein trupulleiki, at hall frá øðrum virksemi enn fiskiveiði verður drigið frá í inntøku frá fiskiveiði. Um so er, ber til at gera avmarkandi reglur í skattalóggávuni fyri hesum. Slíkar reglur, sum avmarka frádrátt fyri hall í inntøku frá bert einari vinnugrein, eiga tó bert at verða gjørdar, um hetta veruliga verður mett at vera ein trupulleiki.
Eftirmeting
Og at enda verður mælt til at eftirmeta aðrar partar av skattalógini, m.a. reglurnar um transfer pricing, um tunna kapitalisering, um avmarkaða skattskyldu fyri rentuinntøkur og um framføring av halli.
Hesar reglurnar eru ikki bert galdandi fyri fiskivinnuna, men eru alment galdandi og hava sum endamál at tryggja, at skattagrundarlagið ikki verður máa burtur, m.a. við handli millum nærskyldar partar.
Arbeitt verður við hesum viðurskiftunum, og ætlanin er at broytingar í skattalógini skulu leggjast fyri tingið í heyst, sigur Høgni Hoydal, landsstýrismaður í fiskivinnumálum.
Sí eisini


text:
Almenni ákærin við dómstólin í Brest (Tribunal de Brest) hevur víst aftur áheitanunum um at rættarsøkja Mærsk fyri at hava dumpað avfall í havið eftir tvískipbrotið í desember útfyri fronsku strondini. Mærsk-frálandsskipini ’Mærsk Searcher’ og ’Mærsk Shipper’ sukku
Tess vegna, elskaðu mínir, líkasum tit altíð hava verið lýdnir, so arbeiðið, ikki bert sum tá ið eg eri hjástaddur, men nú nógv meira, tá ið eg eri frástaddur, upp á tykkara egnu frelsu við ótta og bivan;
Fil. 2,12
Royndir gera tað møguligt fyri teg at kenna feilir aftur, næstu ferð tú gert teir.
Oscar Wilde


text:
Í sambandi við at Páll Kunoy gevur út nýggja bók um sluppirnar Immanuel og Lauru, sum gingu burtur somu nátt í 1932, verður stórt útgávutiltak á bókasavninum við Løkin mánakvøldið 25. november klokkan 19.30.
Hetta er ein bók um føroyska skipasøgu, um lokala søgu og um menniskjalagnur, sum vóru kollveltar eftir eini nátt. Tá sluppin Immanuel gekk burtur fórust 19 menn harav 11 úr Søldarfirði og onkur av Skipanesi og Gøtu. Við Lauru fórust somuleiðis 19 menn, flestir úr Suðuroy. Allir sum fórust vóru ungir menn millum 16 og 35 ár, tó var ein 47 ára gamal. Eftir sótu einkjur og faðirleys børn. Vanlukkur, sum hesar, seta síni djúpu spor í tey menniskju og samfeløg, sum verða rakt. Soleiðis var eisini í hesum førum, og mangar eru frágreiðingarnar um, hvussu fólk hava klára seg og hjálpt hvørjum øðrum í teimum sváru umstøðum tey vóru komin í.
Á útgávutiltakinum greiðir Páll Kunoy frá um bókina og bókin fæst til keyps fyri serprís. Magnus Rasmussen, borgarstjóri, ber eina heilsan fram og Eyðun Joensen, best kendur sum sálarfrøðingur, fer at ummæla bókina. Eisini verður felagssangur og bókasavnið bjóðar drekkamunn. Tiltakið er sjálvsagt ókeypis og øll eru vælkomin.


text:
- Tíðindi, mentan og ítróttur
IS syngur uppá síðsta vers
Felagsskapurin, sum í fleiri mánaðir hevur verið við undirlutan móti sýriska og irakiska herinum, og av loftálopum, er nú svunnin niður í næstan einki.
Fyri umleið hálvum ári síðani byrjaðu herðmenn hjá islamskum stati av álvara at rýma úr felagsskapinum - teir flestu royndu at sleppa inn í Turkaland.
Í august tóku irakiskar herdeildir stórbýin Mosul frá Islamskum Stati, og nú stendur bardagin um sýriska býin Raqqa, sum hevur verið høvuðsstaður í sonevnda kalifatinum hjá Islamskum Stati.
Støddin á økinum, sum Islamskur Statur hevur tamarhaldið á, er í dag ein brotpartur av tí, sum tað var, tá ið felagsskapurin var í hæddini seinast í 2014.
Tað var á sumri í 2014, at leiðarin hjá Islamskum Stati Abu Bakr al-Baghdadi kunngjørdi kalifatið í Sýria og Irak. Økið vaks skjótt at byrja við, men longu í januar 2015 fylktust fleiri lond og felagsskapir ímóti Islamskum Stati, og síðani hevur felagsskapurin og økið hjá honum verið í støðugari minking.
Tá ið Raqqa er tikin, eru bert fá økir eftir, har felagsskapurin heldur til. Tey eru serliga á markinum ímillum Sýria og Irak, har fá fólk búgva.
Sí eisini


text:
Sjóvar kommuna hevur heitt á ymisk fólk um at skráseta staðarnøvn í kommununi.
Hans Eli Jacobsen hevur skrásett staðarnøvnini, frá Tangsmúlanum og norður í Morskranes.
Vit hava valt at býta hetta økið í fýra partar, økini umskarðast eitt sindur.
Frá Tangsmúlanum norður í Skerjar
Frá Skerjum norður í Illubrekku
Frá Illubrekku norður til Sálarbótará
Joen Carl Danielsen hevur skrásett nøvnini í fjørðuni frá Langanesi inn á Hulk.
Oluf Djurhuus hevur í bókini Samstarv - Kongshavnar Havnastýri 75 ár skrivað:


text:
Depilin fyri heilsu- og almannagransking
Samstarv á heilsuøkinum
Norðurlendskur stuðulsmøguleiki
Nú er møguleikin at søkja um stuðul frá ”Nordisk Stipendium”, um tú er farin undir MA ella ph.d.-ritgerð og ætlanin er at arbeiða innan asiatiska...
Verkstova um óregluligan boðshátt
Hesar dagarnar verður ein verkstova um óregluligar boðshættir hildin á Humboldt Universitetinum í Berlin.
13 nýggjar master í heilsuvísindum
Týs- og mikudagin í hesi vikuni vóru 13 kvinnur, sum vardu ritgerð í heilsuvísindum á Deildini fyri heilsu- og sjúkrarøktarfrøði á Fróðskaparsetri...


text:
Tá VB vitjaði í Vestmanna fyri hálvum øðrum mánaða síðani, vunnu vestmannakvinnur ein rímiliga tættan dyst við tveimum málum, 28-26. Stundum var VB frammanfyri og stundum var VÍF á odda, og munurin var sjáldan meira enn eitt mál stóran part av dystinum. Men nakað úti í seinna hálvleiki byrjaðu vestmannakvinnurnar at fáa tak á vágskvinnum. Viljin at vinna lýsti langan veg, og tíðum var spælið so leikandi lætt og kvikt, at tað var ein fragd at síggja.
Spæligleði hevur verið eitt satt vørumerki fyri VÍF-kvinnurnar í ár. Útvarparnir hava júst hetta á munni, hvørja ferð teir siga dystum, har vestmannakvinnur eru við. Sama spæligleði lýsti út gjøgnum telduskíggjarnar í streamaða dystinum úr Vági sunnudagin. Hóast skerdar, fóru tær óræddar á truplasta útivøll í landinum. Og spæligleðin gav úrslit. Tað gerst lættari at spæla við løttum hjarta og smílandi snýði. Har var ongin, sum hekk við høvdinum, ikki eitt sekund. Og takk til teir áskoðarar, sum høvdu valt at ferðast við kvinnunum suður.
VÍF var framman fyri 18-15 í steðginum og vann dystin 33-29, hóast Liljan Djurhuus og Durita Jojic ikki vóru við. Hinar, sum vanliga gera seg galdandi á máltalvuni, sviku ikki og Marianna H. Jacobsen skeyt síni átta mál. Og aðrar tóku ábyrgd í stað teirra burturstaddu. Fleiri bjóðaðu seg fram, men serliga var tað Randi Virgarsdóttir, sum við sínum seks málum ferð eftir ferð tók VB verjuna í vinstru síðu á bóli. Eg havi bara eitt at siga: Randi, meira av hasum!
Tað tykist, sum liðið gerst betri fyri hvønn dyst. Og hetjan í málinum er sjáldsama stinn og hevur verið við til at vinna liðið so langt fram í oddin, sum tað er komið. Nú hóskvøldið er tað Kyndil í høllini á Hálsi. Tað fer ivaleyst at gerast ein harður og tættur dystur, men vit seta álit á tykkara tryggja spæl, eisini nú hópurin verður størri, enn hann var í Vági.
VB-VÍF: 29-33
Marianna H. Jacobsen 8 mál, Randi Virgarsdóttir 6 mál, Heidi Maria Akselsen 6 mál, Agnas Olsen 4 mál, Ingibjørg Olsen 3 mál, Kathe Frederiksen 3 mál, Sarah Bank Bjerg 2 mál og Kristina Griksaite 1 mál.


text:
Krystalliserað ingifer/Ingifer siruppur
Jórun Pólsdóttir D hevur lagt hesa uppskriftina út
11. juli, 2011
Bólkur: Annað Dressingar og ymiskt
Atkvøður:
Tilfar
200 g frískt ingifer, skrellað og skorið í smáar terningar
Eins stóran volumen av sukur
Vatn
60 minuttir at gera
Mannagongd
Koyr ingifer í eina lítla grýtu. Koyr ivaleyst av vatn í. (Minst til at ingifer er sterkt. Minni vatn tú koyrir í, sterkari verður ingifersmakkurin.) Kóka í uml hálvan tíma, ella til ingiferið er blivið eitt sindur bleytt.
Skalt tú krystalliserað ingif


text:
Jól við Løkin – nýggj jólaútgáva
Jóannes Símunarson Hansen kemur fríggjadagin 16. november út á marknaðin við aðru fløguútgávuni í røðini “Við Løkin”. Hendan útgávan ber heiti “Jól við Løkin”. Talan er um eina fløguútgávu við nýggjari og eldri jólasálmum og sangum, sum Jóannes á sín serstaka hátt tulkar á flyglinum.
Í samband við fløguútgávuna skipar Rock Pipit Records fyri einum sangkvøldi útgávukonsert í Løkshøll klokkan 21.00 fríggjakvøldið 16. november.
Jóannes hevur saman við vinum sínum skipað fyri sera væleydnaðum sangkvøldum kring landið – talan verður um eitt líknandi tiltak við felagssangi, ljóðførisframførslum og sangframførslu. Jóannes fer eisini at spæla løg frá útgávuni hjá sær.
Ókeypis atgongd er til tiltakið.
Jóannes Símunarson Hansen er føddur á Toftum 24. apríl 1947. Sum heilt ungur drongur setti hann seg við tangentarnar og byrjaði at spæla á gamla harmonium (pumpuurgu) hjá ommuni og abbanum á Toftum. Nógv ár eru gingin, og í dag er Jóannes ein av mest originalu klaverspælarum í Føroyum. Á klaver, orgul ella harmoniku hevur hann spælt til óteljandi samkomur, jarðarferðir, brúdleyp og føðingardagar. Hansara klaverspæl er ljóst, mjúkt og flótt, samstundis sum tað spjaðir frið og hvíld.
Ynski plátufelagsins hevur verið, at lurtarin skal hoyra Jóannes spæla beinleiðis, og uttan at nakað er lagt afturat upptøkunum.
9. oktober var tí farið í Fríðrikskirkjuna á Toftum. Jóannes setti seg við flyglið klokkan 10.00 og spældi út í eitt fram til klokkan 17.00 við tveimum steðgum. Av innspældu løgunum eru 21 útvald til útgávuna. Jákup Heinesen og Símun J. Hansen hava staðið fyri upptøkunum og Jákup Heinesen hevur ljóðblandað.


text:
Orð og lag: Grandmas Basement
Vit fylgja tykkum sjálvt um tað er kalt,
tá vit eru á vølli, tá vinna vit alt.
KÍ vit vilja, at tit allir koyra
til teir ikki orka meira.
Vit eru nummar eitt,
vit skulu vera við,
har vit rópa á okkara lið.
Bláa Bylgjan skal altíð vera best,
KÍ hevur vunnið dystir flest.
Viðhaldsfólkið drívið eisini á
tí KÍ hevur aftur skorað.
Skjótt vit aftur á toppin skulu náa,
standa vit saman tá stigini vit fáa.
Á vølli vit eiga heimsins besta lið,
stoltleikan eingin kann metast við.


text:
Dávur Djurhuus, sum sæst omanfyri, fær Geytan í 2013 fyri filmin Terminal. Tað er Norðurlandahúsið, sum letur Geytastandmyndina, sum Dávur hevur i høgru hond og ein kekk, ið er 25.000 krónur, sum hann hevur í vinstru hond. Amerikanska Meira Blaustein, sum stendur fyri The Woodstock Film Festival, var fegin um filmin, eins og Sakaris Stórá, aftanfyri Helenu Dam á Neystabø, og eisini Jan Berg Jørgensen á niðaru myndini, har hann og Dávur tosa við Elina Heinesen.
Dómsnevndin, sum letur Geytan, er frá vinstru niðanfyri, Meira Blaustein, Birgir Kruse, Marjun Niclasen, Sif Gunnarsdóttir og Jan Berg Jørgensen.
Eins og í fjør var Finnur Koba hin best hugsandi verturin fyri Geytatiltakinum í Norðurlandahúsinum.
Í steðginum, tá allir filmar høvdu verið sýndir, savnaðust fólk í foyerini til ein reyðan Geytasjuss, meðan atkvøtt varð um Áskoðaravirðislønina. Niðanfyri sæst Sakaris Stóra saman við Helenu Heðinsdóttir Jørgensen, sum er annar høvuðsleikarin í Vetrarmorgun.
Filmurin, sum byrjaði Geytasýningina í ár, var sangurin Tú hjá Moirae og Terja Rasmussen, sum dreingjabólkurin All In framførd í nýggjari útseting og instruksjón hjá Jóannes Lamhauge, sum her fær sær ein reyðan Geytadrykk.
So vórðu atkvøðukassarnir tømdir og talt varð upp á skrivstovuborðinum hjá Sif Gunnarsdóttir, stjóra í Norðurlandahúsinum, at finna fram til, hvør skuldi fáa Áskoðaravirðislønina hjá Tórshavnar býráð í 2013.
Eftir at talt varð upp, handaði Helena Dam á Neystabø, forkvinna í Mentamálanevnd Tórshavnar býráðs, Áskoðaðarvirðisløn Tórshavnar býráðs til tey fýra, sum gjørdu skemtifilmin Munch.
Jónfinn Stenberg og starvsfelagarnir, Elin Dagbjartsdóttir Neshamar, Jens Jákup Hansen og Brian Samson, fingu Áskoðaravirðislønina í sambandi við útbúgving í Kringvarpi Føroya. Munsch er ein skemtifilmur, sum veruliga fekk láturin fram í fullsetta salinum í Norðurlandahúsinum í kvøld. Áskoðaravirðisløninin er 15.000 krónur. - Tórshavnar kommuna hevur altíð víst stóra virðing fyri filmi sum listagrein. Kommunan hevur gingið undan og hevur stuðla filmsgerð sum heild og ikki minst Filmverkstovuni Klippfisk, har ungir spírar sjónliga mennast, sigur Marjun Niclasen, til høgru niðanfyri, sum umboðar Tórshavnar kommunu í dómsnevndini. - Tí er tað okkum ein heiður aftur í ár at sleppa at handa fólksins virðisløn, sigur Marjun.
Eins og í fjør, tá ið fyrsti Geytin varð latin, hevur nevndin grundað sínar metingar á trý metingarvirði. Tey eru søga, filmisk frásøgusnildi og filmskt handverk. Nevndin hevur í dømingini varnast eina heilt serliga rødd, sum í hesum føri megnar at røkka út um hesi trý metingarvirði. Nevndin er samd um, at virðisløna filmin Terminal eftir Dáva Djurhuus. Filmurin spælir við almenna skynsemið, tí hann byggir á eina vitborna og avbjóðandi gerandissøgu, ið er rámandi og fyndug. Mitt á gøtuni tykist søgan fara eftir eini greiðari rás, men sum frá líður, vita vit ikki, hvønn veg hon fer. Her eru sniðfundigir snúningar, sum gera upp við ógrundaðar hugsanir, vit kunnu hava um medmenniskju í stórbýarsamfelagnum, sum eru lýst í og úr einum bussi. Filmurin fastheldur okkum við einari náðileysari frásagnarrødd, sum kløkkar okkum, tá tað, ið vit av berum fordómum vænta, júst ikki hendir. Snøggi og kontanti filmurin, ið varir 10 minuttir, kveikir hugan og tankan um medborgaraskap í einum fleirmentaðum býi. Filmurin talar til vitið og skapar eina órógv, sum hjá áskoðaranum liggur leingi á. Dómsnevndin metir, at við hesum filmi hevur ungi leikstjórin góðar møguleikar at gera seg galdandi á altjóða filmfestivalum.
Vegna dómsnevndina handaði formaðurin, Birgir Kruse, omanfyri, kekkin og Geytavirðislønina til Dáva Djurhuus. Stjórin í Norðurlandahúsinum, Sif Gunnarsdóttir, hevi bara rósandi orð til Dáva Djurhuus og filmin Terminal. - Terminal elvdi til tað heilt óvæntaða, at hann nam meg og gjørdi meg bilsnan, bæði í skapi og innihaldi, sigur Sif Gunnarsdóttir, stjóri í Norðurlandahúsinum, sum eisini er í Geytadómsnevndini. - Filmurin er smartur og intellektuellur, aldri grunnur ella uppgjørdur. Terminal verður borin fram av einum sjálvsáliti og lættleika, sum avgjørt er sjarmerandi.
Teilendska vaskikonan í Miklagarði, Patcharee Areesaman, sum sæst við blómum omanfyri, var evnið í stuttfilminum Big Place, sum Thomas Koba hevði gjørt. Og sjálva Geytastandmyndina hevði David Geyti gjørt.
- As a newcomer to the Faroese filmmaking, I am thrilled to observe these young, fresh voices whose passion and vision for the cinematic story is as sharp in contrast and as sensitive to details, as the rugged yet delicate landscape they hail from. I look forward to seeing their future works as filmmaking in the Faroe Islands grows and flourishes, sigur Meira Blaustein úr einum fullsettum Norðurlandahúsi undir herrópinum ‘Spreading the love from the spirit of Woodstock!’


text:
Perla frá 25.07. 2014: Páll Poulsen, rithøvundur, greinar spentu støðuna
Svikið. Vit siga hann hevur svikað. Nei, her eru eingi prógv. Útvarp Føroya og Portalurin siga áhaldandi at hann hevur svikað. Meðan hetta stendur uppá, avdúkar Kringvarpið at Sosialurin er korruptur og fær m.a. ókeypis flogseðlar frá Atlantsflog. Nakað seinni verður Eirikur Lindenskov tikin niðan í Sortudíki, sum tað stóra sannleikavitnið. Skil tað, hann sum skilja vil.
Tað einasta svikið, sum her sæst, er sannleikin. Ókultururin í Sortudíki roynir at skapa ein artifisiellan sannleika, grundaðan á lygn. Tað er ikki landsstýrismaðurin í fíggjarmálum, sum hevur logið, men “einglapressan” í Sortudíki.
Hví er “einglapressan” korrupt?
Høvuðsorsøkin til at ein so óintelligentur maktfrymil sum einglapressan er so beinleiðis óintelligent, er tí hon er systemtreytað. Hetta eru fólk sum liggja í systeminum og veksa fram sum ein korrupt eind, aftaná at ein dómari hevði brotið §77 í grundlógini, við at gera seg inn á Dan Klein, fyri tað Bergur hevði sagt. Dan Klein var ringa samvitskan hjá teimum sum spældu pressa, men samstundis vildu sita til borðs hjá maktini og eta fínt.
Tað snýr seg bara um at rotta seg saman, so ber alt til. Eisini at tøma landskassan. Fíggjarmálaráðharrin er av einari familju sum rindar skatt, meðan tey, sum liva av skatti forfylgja Jørgen. Onkur hevur livað av skatti síðani 1908. Tá ið tey so hava logið nóg ofta, so trúgva tey sær sjálvum, meðan sjálvsbedragið verður uppaftur størri.
Soleiðis hava teir klárað at gera skattgjaldaran til banditt, meðan tann sum livir av skatti, er meinaleysi greivin, sum gongur og spákar í býnum.
Logið.
Týsdagin var alt aftur á gosi, nú hevði Jørgen logið. Dan Klein kemur við einum skjali, sum prógvar tað øvugta. Einglapressan hevur ikki gjørt annað enn uppfunnið eina anakronistiska “gølu”. Fyri at spæla “professionellir”, bóðu tey um innlit, og fingu tvey 16 ára gomul Oyggjatíðindi sendandi úr Tinganesi.
Tey blíva við og við, tí tann stóri psykopaturin er til arbeiðis. Mr Control. Men hvar trýstir skógvurin?
Ein av “ársins journalistum” bað um innlit og fekk tað ikki ár 2001. Orsøkin var at Toll og Skatt sjálvi høvdu klutrað málið. M.a. sagt at Skipafelagið Føroyar skal rinda rokningina og í sama viðfangi senda teir málið til løgregluna. Tað er ein grundregla í allari fyrisiting, at eitt mál bert kann liggja á einum stað í senn. So vit kunnu lættliga siga at strukturellu trupulleikarnir hjá “einglapressuni” ídag, eru teir somu sum Toll og Skatt høvdu í hálvfemsunum. So stendur á In.fo at rættarskipanin er óheft. Nei, tá generella almenna støðið er so lágt, verður rættarskipanin eisini togað niðureftir, antin so ella so. Besta dømið er § 77 í Grundlógini:
“Enhver er berettiget til på tryk, i skrift og tale at offentliggøre sine tanker, dog under ansvar for domstolene. Censur og andre forebyggende forholdsregler kan ingensinde på ny indføres.” Hendan paragraff er bara ikki galdandi fyri Dan Klein.
Einglapressan helt at bara hon slapp av við handan fanan, so var sloppið, men so er ikki. Ein korrupt einglapressa er vaksin fram í kjalarvørrinum av at vakthundurin er tiptur í almenna rúminum. Nú spæla tey í Sortudíki bert sjálvsmyndina av hjá einum deyðssjúkum samfelagi.
Grundin til at Jørgen Niclasen næstan yvirtók sessin hjá Klein, sum “enemy of the state number one”, er tí hann hóttir “kulturin”. Tey kenna seg hótt, tí tey eru veruleikin, sannleikin og tey eru fødd inn í størvini sum “pressa”, men í veruleikanum er bert talan um tápulingar, sum ikki kunnu brúkast til heiðurligt virksemi.
Tey gloyma eisini at longur tey koma burtur frá veruleikanum, meira ljóðar tólið í Sortudíki, karrusellin sum ein óljóðsendari. Fólk tíma ikki at hoyra meira um “grassjing,” Sólvará, í Skorðini og annan fetisch, sum einki hevur uppá seg.
Tjóðveldisflokkurin hevur tvær ferðir valt Jørgen Niclassen í landsstýrið, síðani tollmálið, sum ikki er til, stóð í Oyggjatíðindi í 1997. Vit ørminnast at politiska oraklið Torbjørn Jacobsen valdi at rópa “banditt” eftir Anfinni Kallsberg, aftaná at teir høvdu gjørt hann til løgmann. Aðrastaðni í heiminum er politikkur so mikið álvarsamur, at tú kann ikki bæði og. Ikki banditt ídag og eingil í morgin. Tað ber ikki til.
Hesuferð gingu 16 ár, so fóru “einglarnir” upp at gartera og útstilla at eingin integritetur er í Sortudíki. Um rætt var atborið, bleiv Kvf lokað niður við brestin og latið uppaftur 3 mánaðir seinni. Man kundi fingið Ívar at rudda upp, tí hann var ikki bert loyalur fyri stovninum, men eisini lurtaranum. Hasi fólkini skíta á tey sum gjalda Kringvarpsgjald.
Eisini áttu vit at kanna hvussu nógv hesi “miðlafólk” fáa undir borðið av pengum og øðrum. Vit sóu hvussu lítlan týdning tað hevur fyri tey at Eirikur Lindenskov er stýrdur av Atlantsflogi. Hvussu vigar man hesar lættisoppar, sum hava so lítið uppá seg?


text:
Eg klári næstan ikki at trúgva, at vit longu eru komin til 4.lúku. Altso hetta vil siga, at jólahalløjið næstan er yvirstaðið!? Áhh neeeiiii, eg kundi haft jól alt árið.
Men vikan upp undir jól, er næstan altíð tann mest hugnaligi parturin av høgtíðini. So hana gleði eg meg at njóta. Eisini havi eg goymt eitt brak av einari lúku, at enda Adventskalendaran við.
Ja, tað er onki minni enn eitt vikuskiftis uppihald fyri tveir persónar á HOTEL SKÁLAVÍK.
Lekkurt ha? Ímynda tær at sleppa burtur frá eitt vikuskifti í januar. Bara at slappa av og njóta vakra umhvørvið í Skálavík. Ja, eg haldi at har er fantastiska deiligt. Nú havi eg møguliga eisini, eitt serstakt tilknýti, tá eg bæði havi verfamiljuna har, og vit fyri fáum mánaðum síðani hátíðarhildu okkara stóra dag á hotellinum.
Hotellið er ótrúliga lekkurt. Vit búðu á einum av teirra hotelkømrum alt brúdleyps vikuskiftið, og har var onki, ið manglaði. Útsýnið er fantastiskt, har er snotuligt innrættað og starvsfólkini ótrúliga fitt.
Tað er eisini okkurt serstakt við, at man enn má umborð á Teistan, fyri at koma fram til Sandoynna. So er man har í frið, og onki við at koyra aftur og fram. Men hóast Sandoyggin ikki er so stór, so er nógv hugnaligt at uppliva hóast alt.
Tú kanst lesa meira um HOTEL SKÁLAVÍK HER
Kappingin byrjar sum vant á facebook síðuni hjá SukurSøtt í morgin, og vinnarin verður kunngjørdur sunnudagin.
M&K


text:
Nú havi eg ikki verið í renniskógvum síðani Vilt de Suðuroy. Sera óhugaligt ikki at kunna renna.
Eitt av mínum málum í vetur við at luttaka í vetrarkappingini hevur verið at fyrireika meg til summarkappingarnar, og eisini havi eg spælt mær við tankan um at renna eitt marathon seinni í ár. Kanska í Reykjavík í august. Men tað skal heldur ikki verða nøkur loyna eg hevði eitt annað mál meðan vetrarkappingin gekk, og tað var at basa grannanum hjá mær Heina Gregersen. Heini er vorðin ein sera raskur rennari so tað var eingin nem uppgáva, men eg metti við miðvísari venjing skuldi eg nokk geva honum skarpan gang.
Tá ið vit luttóku í 6. umfari í Trongisvági mundi tað lukkast, men Heini átti ein super endaspurt sum eg ikki megnaði at svara aftur uppá. Nú tað var vorðið so javnt ímillum okkum, setti eg mítt álit til 7. og seinasta umfar í Runavík leygardagin 30. mars, 10 km, sum eisini var FM kapping. Eg legði nokkso hart út, og ætlaði at tað skuldi røkka á mál, men tá ið 4 km manglaðu í kom Heini upp á síðuna á mær, og hann fór eisini fram um, tíbetur setti hann ferðina niður. Eg fylgdi hon tætt seinastu km, og tá ið 500 m vóru eftir á mál setti eg inn ein mega endaspurt, sum Heini ikki kláraði at svara til, endin var at eg vann á grannanum og gleðin var ovurstór. Men tíverri má eg siga at gleðin var stokkut, eg merkti gott hendan dagin, at okkurt hendi við mínari lysku vinstru megin, og hevur hon darva meg so mikið nógv, at eg ikki rættuliga havi kunna vant við skili líka síðani.
Kanska var tað ein skeiv avgerð at verða við í tiltakinum Vilt de Suðuroy, men tann felagsskapin og hugan vildi eg ikki verða fyri uttan.
Eg var til viðtalu hjá Ole Christensen, sum var og vitjaði í Klaksvík í seinastu viku. Hann arbeiddi í Klaksvík í 80’inum, og var tá nógv knýttur at ítróttinum í Klaksvík. Hann vísti mær á hvør muskul talan var um, og ráddi mær til at vitja ein fysioterateut til víðari viðgerð. Hetta verið eg nokk noyddur at gera. Sum støðan er nú, aftaná hvíld í 9 dagar merki eg enn til hendan skaðan.
Soleiðis kunnu mál hava sín prís. Niðurstøðan hjá mær er at eg var ikki til reiðar til tað avrikið eg gjørdi í Runavík. Eg rann yvir evnir hendan dagin, og tá hendir slíkt óvænta.


text:
OGNIR til sølu/leigu
BYGDARRÁÐSFUNDIR
LÝSINGAR
Arbeiðsfólk at sláa
freist at søkja: 23.05.2018
Námsfrøðingur til dagstovnaøkið
freist at søkja: 30.05.2018
Reingerðarfólk til Látipípuna
freist at søkja: 30.05.2018
KORT
VEÐRIÐ
Jonhard Mikkelsen fær Heiðursgávu Landsins 2010
22.02.2011
Landsstýriskvinnan í mentamálum, Helena Dam á Neystabø, hevur gjørt av, hvør skal hava Mentanarvirðisløn Landsins og Heiðursgávu Landsins fyri 2010.
Heiðursgáva Landsins 2010 verður latin Jonhardi Mikkelsen, bókaútgevara, fyri hansara áhaldandi arbeiði, føroyskum bókmentum at frama.
Heiðursgáva Landsins verður latin mentafólki, ið hevur virkað til frama fyri mentanarlig virði, sum hava týdning fyri føroyska mentan, list og mentanararv.
Vestmanna Kommuna ynskir Jonhardi hjartaliga tillukku við heiðrinum.
Mentanarvirðisløn Landsins 2010 verður latin Sunleif Rasmussen, tónaskaldi, fyri slóðbrótandi arbeiði hansara á tónlistarliga økinum.
Mentanarvirðisløn Landsins verður latin føroyskum mentafólki sum tøkk fyri útint listarligt avrik. Til tess at fáa mentanarvirðisløna skal móttakarin hava skapað listaverk á høgum støði.
Mentanarvirðislønin og Heiðursgávan verða latnar við heimild í løgtingslóg og kunngerð um stuðul til mentan og list, og serstøk játtan er á fíggjarlógini. Ein virðislønarnevnd við fimm limum ger tilmæli til landsstýriskvinnuna.
Handanirnar verða á almennum tiltaki í Norðurlandahúsinum fríggjakvøldið 18. mars 2011 kl. 19.00.
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Eg bleiv soo glað, tá Bobbarnir søgdu ja til at stuðla Adventskalendarinum hjá SukurSøtt! So tit, vinningurin hesa vikuna, er onki minni enn eitt:
GÁVUKORT á 1000kr frá BOB AND MARILYN’S SUITCASE!!
Eigarnir báðir Brian Hansen og Bartal Hermansen, kalla handilin fyri ein lívstílshandil við mótaklæðum til mannfólk og konufólk. Handilin lat av fyrstan tíð upp í 2016 og hevur síðani víðka um virksemið við nýggjari deild sum eitur Bob and Marilyn’s URBAN. Handlarnar liggja báðir á Havnargøtu 1, í Tórshavn.
Brian og Bartal hava báðir starvast innanfyri mótavinnuna í nógv ár. Teir hava fjølbroyttar arbeiðsroyndir og hava starvast í stórum mótahandlum í Danmark í fleiri ár. Hetta sæðst tíðiliga aftur, tá tú kemur í handilin. Bob and Marilyn’s er ikki tann vanligi føroyski klædnahandilin. Nei, teir hava bæði innrætta handilin øðrvísi og so selja teir eisini ymiskt annað, enn bara klæðir. Eitt nú bøkur, prýðislutir til heimið o.a.
Eisini hava teir ymisk tiltøk til kundarnar, sum sum lounge kvøld o.a. Eg beit merki í, at teir fram til jóla hava opið næstan hvønn sunnudag. Fantastiskt ha? onkuntíð gerast vikuskiftini bara ov stutt, og tískil haldi eg tað verða super, at handlar eisini hava opið sunnudag.
Útyvir ymisk brúksting, finnur tú mest av øllum, tey allar nýggjastu klæðini og skógvarnar hjá Bobbunum. Alt frá tí allar fínasta, so sum pelsum, stilettum og vøkrum kjólum. Men so sanniliga eisini annað lekkurt við góðari góðsku til gerandisbrúkið.
Upprunaliga deildin Bob and Marilyn’s Suitcase selur meir klassisk klæðir, við merkjum so sum Les Deux, LEE, Moves by minimum, American vintage og skóm frá Shoe the bear.
Nýggja deildin Bob and Marilyn’s Urban er meira sporty, við merkjum sum FILA, Ellesse Fix og H2o.
Tú kanst fylgja Bob and Marilyn’s Suitcase á facebook HER og teir hava sjálvandi eisini ein instagram profil HER.
Kappingin byrjar í morgin, so tá er at fylgja við, so tú kanst verða við í lutakastinum um hendan lekkra vinningin.
M&K


text:
Orð: Wilhelm A. Wexels
Lag: A.P. Berggren
Týtt: Victor Danielsen
1. Tonk, einaferð er tokan burtur svunnin,
tað dimmi, sum á hesum lívi lá,
og ævigt bjarti dagurin er runnin –
tonk, aldri nátt og myrkur verður tá!
2. Tonk, einaferð er einki ógreitt longur,
er einki hví, sum ei kann fáa svar,
er eingin vandi, har mín fótur gongur –
tonk, allir Harrans vegir greiðast mær!
3. Tonk, einaferð hvør hjartasorg skal stillast,
og saknur, pína vera ikki kend,
av Harrans kærleika skal sál mín fyllast –
tonk, tá øll kvøl í lov og prís er vend!
4. Tonk, einaferð mítt eyga hann skal síggja,
sum her á fold so veikt eg havi trúð!
Tilbiðjan tá eg veiti honum, nýggja –
tonk, tá hans Himmal er mítt sæla bú!
5. Tonk, einaferð eg uttan synd skal liva –
hvør hugsan rein, ódálkað hvør ein gerð!
Eg fyri freisting aldri meir skal biva –
tonk, heilagleiki fullur einaferð!
6. Tonk, einaferð í gyltu Himmalsølum
eg tala skal um lívið hitt, sum svann,
við kunningar úr hesum táradølum –
tonk, tá ið vinur vin har aftur fann!
7. Vek, Harri, hesa hugsan mær í hjarta,
um leiðin tungfør er og byrðin svár!
Hon blítt skal kveikja ljós í myrkri svarta
og lívga mødda sinnið, turka tár!